text:
मिथिलांचलक लोक कs लगातार अपन छेत्र सs पलायन के मुख्य कारण हमरा अनुसारे एक्के टा अछि औऱ ओ कारण अछि आर्थिक रूप सs कमज़ोर होइ के, एकरा बेरोजगारी सेहो कहि सकै छी।
हमर पिता जी पूर्ण रुप सs खेती पर निर्भर छलथि, लेकिन आब पहिले के अपेक्षा ओत्तेक उपजा बारी नइ होइ छै, तेँ आब पूर्णरूपे खेती पर निर्भर नहि कहल जा सकैत अछि। संगहि आब ओ पंचायत चुनाव, पंचायत के राजनीति में सेहो रुचि रखैत छथि। जखन कि हमर चच्चा जी सब पढ़िलिखि कs भारत सरकार के कर्मचारी भेलाह औऱ एखनहुँ एकटा चच्चा जी Currency Note Press (मुद्रनालय भारत सरकार में सेवार्थ) छथि। औरो चच्चा सब मिलिट्री सब में कार्यरत रहथि जे रिटायर्मेंट के बाद गुजरि गेला।
हम ओहन परिवार सs छी जे जाहि में पहिने बहुत कम्मे लोक उच्च शिक्षा प्राप्त कयलनि। हमरा गामहु मे पहिने पांच या दस क्लास धरि मात्र बेसी लोक पढथि। मुदा पहिल व्यक्ति एहन छलाह हमर परिवार में जे ओई समय में इंग्लैंड जा कs पढ़ाई लिखाई उच्च शिक्षा प्राप्त कयलथि, जाहि समय में गाम घरक लोक पूर्ण रुप सs खेती पर निर्भर करय। स्वर्गीय इंजीनियर साहेब उमेश झा जी नाम छलन्हि। हुनकर चर्चा दस गाम में चलैत रहैत छलैक – जे पहिल व्यक्ति एहेन छथि दस गाम में जे इंग्लैंड में पढ़ाई करैत छथि। एखन हुनकर लड़का एम.बी.बी.एस. डॉक्टर छथिन, राजेश झा जी, हैदराबाद में। खैर हम बात करैत छी निरंतर मिथलाक लोक कs अपन छेत्र सs पलायन करै के कारण पर।
बचपने सs समाज में अक्सर लोक के देखैत रहियैन जे पढ़िलिखि लेथि और नौकरी के लेल परदेश पकड़ि लैत छलथि। बेसी पढ़ला लिखला के बाद अक्सर लोक खेती केनाई नहि ठीक बुझै छथिन शायद, तेँ पढ़िलिखि कs नौकरी के तलाश में, रोजगारक तलाश में, अक्सर लोक शहर के तरफ़ रुख़ करैत छथि। चूँकि आर्थिक रुप सs सबल मजबूत बनै के लेल, जीवनयापन के लेल, पारिवारिक आर्थिक जिम्मेदारी के निभाबइ के लेल, परदेश निकलहे पड़ैत छलैन औऱ एखनो अक्सर लोक केँ निकलहे पड़ैत छन्हि। आब प्रश्न ई उठैत अछि जे परदेशे किये पकड़य पड़ैत छन्हि? अपन लोक, गाम समाज, परिवार, पैतृक स्थान, मातृभाषा, जन्म स्थान, आदि केँ छोड़ि कs परदेश ही किये पकड़य पड़ैत छन्हि? ओ गाम समाज़ अपन छेत्र में भी रहि कs कुनु रोज़गार, कुनु व्यवसाय कs सकैत छथि, बिलकुल कs सकैत छथि, मुदा सब कियो नहि कs सकैत छथि। जहिया सs बिहार में जूट मिल, राईस मिल, सूत मिल, चीनी मिल, पेपर मिल स्थायी रुप सs बंद भेल तहिया सs लगभग निरंतर पलायन जारी अछि। मिथिला मिथिलांचल वासी लोक कs अपन छेत्र में रहि कs व्यवसाय-व्यापार वैह लोक सब कs सकैत छथि जे आर्थिक रुप सs सबल छथि, मजबूत छथि। बहुत लोक आर्थिक रुप सs मजबूत होइतो व्यापार व्यवसाय में लाखों फँसा कs रिश्क नहि लेबs चाहैत छथि। हमरा अनुसारे इहो एकटा कारण बनैत अछि निरंतर मिथिलावासीक पलायन करै के। खैर, किछु लोक केँ पढ़ाई लिखाई करिते अपने छेत्र, अपने राज्य मे कतहु सरकारी नौकरी भs जाइत छन्हि, मुदा सबके नहि, बहुत कम लोक एहेन छथि जिनका अपन छेत्र – अपन राज्य में सरकारी नौकरी लाग़ि जाइत छन्हि। और केँ तs शहर के तरफ़ रुख़ केनाइ मज़बूरी भs जाइत छन्हि, जs रुख़ नहि करता तs पारिवारिक हालात एकदम डमाडोल भs जेतैन, तेँ मजबूरन शहर के तरफ़ पलायन करहे पड़ैत छन्हि। ओना जs बिहार में कल कारखाना, कंपनी, फैक्ट्री रहितैक तs बहुत हद तक़ लोक अपन छेत्र, अपन समाज़, अपन परिवार, अपन राज्य नहि छोड़ितथि। जs अपने छेत्र में रोजगार भs जेतनि तs शहर रोज़गार के लेल पलायन करबाक कुनु कारणे नहि हमरा अनुसारे। औऱ समाज़ में अक्सर देखौंस सेहो होइत छैक। घरक लोक कहता फल्लाँ के धियापुता के देख़ही – तोरा सs कम्मे पढ़ल लिख़ल छैक, बाहर कमाइ छै, हर महीना मनिआर्डर आबै छै, तूँ गामे में बैसल रहबे, हम कत्तेक दिन तोरा खुएबौ,
बाहर जो कमो-खटो, अपन पैर पर ठाढ़ हो, ईहो एकटा कारण अछि पलायन करय के – अपन छेत्र, अपन परिवार, अपन समाज़, अपन जिला, अपन राज्य सँ ।
आ सब सँ बड़का बात एखुनका समय में, ख़ास कs मैथिल ब्राह्मण परिवारकs बच्चा के लेल शहर में नौकरी नहि करत तs विवाहो भेनाय आब मुश्किले बुझु।
.. एक समय छल जे घर, आंगन, ज़मीनजथा पर विवाह भs जाइत छलैक, चाहे लड़का गाम में रहे या शहर में रहे, विवाह भs जाइत छलैक। मुदा आब नहि। आब हर लड़कीवला के कमासुत लड़का चाही, भले कम्मे कमाइत होइ, मुदा परिवार पर आश्रित नहि होइ। हमरा अनुसारे ईहो एकटा कारण अछि मिथिलांचलक युवा पीढ़ी केर पलायन करय के।
… वगैरह वगैरह कारण अनेके अछि। ओत्ते लिख़ब तs पुन्नह परात भs जायत। तेँ आब नहि लिख़ब।
औऱ हाँ, सबके अपन अपन रुचियो होइत छैक। कियो गामे में रहऽ चाहैत छथि, कियो शहर में। जिनका जतय नीक लागैत छन्हि ओ ओतय रहनायत पसंद करैत छथि, कियो शहर में रहितो गाम बराबर जाय-आबय छथि, कियो दू वर्ष - चारि वर्ष पर गाम जाइत छथि, जिनका जे नीक बुझाइत छन्हि से करैत छथि।


c: text/html

text:
लेख
– वाणी भारद्वाज
भोज मे बारीकक महत्व
समाजक बदलैत स्वरूप मे सबकिछु बदलैत जा रहल अछि. ताहि क्रम मे भोज-भातक आ बारीक मे सेहो बदलाव अवश्यमभावी छैक. हमर नेनपन गाम मे किछु समय बीतल अछि. कतेको भोज गाम-घर मे खेने छी. गाम सब मे भोजो कतेको तरहक होइत अछि. जेना, बरियतिया भोज, मुरनक भोज, एकादशी केर भोज, कुमरम केर भोज, रातिम केर भोज, आ श्राद्धक भोज, बर्षी इत्यादिक भोज. पैघ रहै या छोट गाम रहै, किछु नहि किछु होइते रहैत छैक. पहुलका भोज मे भरि गामक वा पैघ गाम रहल त भरि टोलक स्त्रीगण, पुरुष आ बच्चा सब अपसियांत रहल. स्त्रीगण सब भोर मे एक उखराहा तरकारी-तीमन सब काटि-खोटि आबैत छलीह. बेरू पहर पान-तान लगा आबैत छलीह. पहिने ऐतेक सज-धज के प्रचलन नहि छलैक. कनिया-मनिया सब घर मे सुनैत रहैत छलीह सब बात. पुरुष सब के त बैसकी के संगे घरबैया के सब तरहक उद्वेग के अपन बात सं शान्त करेला. आ सब तरहक सहयोग केला. बुतरु सब कियो नोत दै लेल जा रहल अछि, कियो फला घर सं चौकी, कुर्सी त जाजिम. कतेको चीजक काज पडैत छै. से सब टा पहिने भरि टोल वा गाम सं मांगिकय चलैत छल. आब त बड़का-बड़का टेन्ट हाउस छैक ओतहि सं एके बेर सब समान आयल. किनको ओतय सं किछु मांगय केर रिवाजे खतम भ रहल अछि. तथापि भोज क भिनसर मे भरि गाम नोत दै लेल जे सबसं बुधियार रहल से गेलाह, बेरुपहर एक गोट बुतरु साईकिल सं पैडिल मारैत गेल आ बाहरे सं टाटे लग सं ‘बिझो भ गेल यौ’.. कहैत फेर पैडिल मारलक… एना एना करैत सौंसे बिझो क आबैत छलाह. ओना आब ई बात नहि रहि गेल अछि. आब कार्ड छपैय छैक ओहि मे समय आ दिन लिखल रहल, जाउ आ खाउ आ घर वापिस जाउ. सांझ मे भरि गामक लोक अपन लोटा के संगे अयलाह, धिया-पूता सेहो रहल, तहियाक बात छल आब त कार्ड पर नाम बैकछा क’ लिखल रहैत छैक. बड़की टा दलान रहैत छलैक, एक बेर मे दुइ सय लोक केँ संगे बैसा देल जाइत छल. पहिने बैसकी मे पुआर केर बीड़ा देल जाइत छल, सब के लोटा-गिलास मे पैन परोसल गेल. आब पात बिछायल जायत, भोज मे पहिने केरा केर पात पर भरि गाम केँ बसबैर सं केरा पात काटल जायत छल. ओ पात कतबो फाटल रहै मुदा दुइ टा स तीन टा पात केँ ओरिया क बिछा, पैनक छिच्चा सं शुद्ध क लैत छलाह. पहिने नेना बारिक पानि, नून आ अचार बँटलाह. फेर साग भेल, भाटा-अदौडी, डालना, कथू के भुजिया परसल गेल, फेर भात – धिपल-धिपल भात, ताहि के बाद सोन्हगर गढगर दैल आ दालिक पीठे पर कडकल घी बारीक ल दैत जायत छलाह. आ दैल पर घी पडिते .. होऊ शुरू करू. दुइ चारि कौर लोक अखन खेबे कैल आ कि बारीक लोकनि अपन-अपन बासन, डोल मे दालि, डालना ल बिदा भेलाह. ‘डालना, डालना, किनको डालना चाही’, कियो भाटा-अदौडी केर डाक दैत बढैत गेला, जिनका जे चाहैत छलैन्ह ओ बारीक केँ बजेलाह आ बारीक बड खुश भ परसला. कोनो कोनो भोजमे माछ-माउस के इन्तजाम रहैत छल. ओहि दिन दालि भात एक दू सानन खेलाक बाद माछ-माउस के बाट जोहय लगलाह. भोज मे जे माउस बँटताह से बारीक कनि होशगर रहलाह. ओ घरबैया के इंतजाम केँ ध्यान मे राखैत नोतहारि केँ नीक जेकाँ परोसलाह. आ परसन सेहो यथोचित देलाह. जाहि सं नोतहारि सेहो खुश आ घरबैया के जस-जस भ जायत छल. आ अंत मे दही परसल गेल. आ दही के पीठे पर कोहा मे चीनी ल बारीक बँटलाह. मधुर मिठाई केर ओतेक चलन नहि रहैक. कोनो-कोनो भोज मे लड्डू मिठाई आ शकरौरी के चलन छल. फेर हाथ धोला पर पान-सुपाडी लेलाह आ अपन- अपन घर दिस सब बिदा भेलाह. मुदा आब नहि ओ भोज – नहि भात. आ नहि ओ बारीक नहि ओ खैनहार. सब किछु बदैल गेल. पहिलुका बारीक केर बांटय केर तरीका आबैत छलन्हि. कोना सब केँ होइन्ह से सोचैत छलाह. आ घरबारी वा आयोजनकर्ता सेहो तत्पर रहैत छलाह जे सब खेलाह कि नहि. आबक बारीक अपन प्रियगर केँ नीक सं परोसलाह, आ घरबारी वा आयोजनकर्ता केँ ई सब देखैय केर समय जेना नहि रहल. तं एहेन आयोजने करै केर कोन काज? बदलैत समाज मे ऐहेन व्यवहार आ बारीकक अभाव जेना खैल रहल अछि.

robotstxt: allowed

filter: keep


text:
भागिरथ मिश्र, नरुआर, झंझारपुर। मई २, २०१५, मैथिली जिन्दाबाद।
झंझारपुर प्रखंड प्रमुख सह नरुआर गाम-पंचायतक समिति सदस्य रहल अत्यन्त लोकप्रिय आ जुझारू युवा नेतृत्वकर्मी शंकर चौधरीक दुखद मृत्यु आइ रात्रि १ बजे दिल्लीक एक अस्पताल मे हेबाक समाचार भेटल अछि। प्रारंभिक कारण हृदय-गति रुकबाक कहल गेल अछि। स्व. चौधरीक उम्र ३० वर्ष करीब छल। योगेन्द्र चौधरीक बालक, स्वयं विवाहित आ एक पुत्रक पिता – स्व. चौधरी काफी तेज-तर्रार आ लोकप्रिय नेताक रूप मे परिचित छलाह। हालहि झंझारपुर प्रखंडक प्रमुख सेहो चुनल गेल छलाह। अपन कार्यकाल मे काफी रास विकासक कार्य करैत रहबाक कारणे आगामी समयक विधायक रूप मे हिनक चुनाव जितबाक भरपूर संभावना छल।
कहियो कोनो बीमारी नहि होयबाक आ सदिखन पूर्ण स्वस्थ रहैत जनताक सेवा मे रत चौधरीक मृत्युक पाछाँ राजनैतिक विद्वेषक शंका सेहो कैल जा रहल अछि। लेकिन पारिवारिक सदस।य आ नजदीकी लोकक एहि आरोपक पाछाँ एखन धरि कानून मे कोनो शिकायतक खबैड़ नहि भेटल अछि। मृतकक परिवार मे आइ दिन भरि शोक प्रकट कएनिहारक लाइन लागल रहल। हिनक अन्तिम संस्कार लेल गाम मे लोक लाश अयबाक इन्तजार कय रहल अछि। ईश्वर एहि महान युवाक आत्माकेँ शान्ति प्रदान करैथ – मैथिली जिन्दाबाद सेहो शोकाकुल परिवारक एहि विपत्ति घड़ी संग अछि आ ईश्वर सँ प्रार्थना करैत अछि जे मिथिला मे एहि खाली जगह केँ भरपाई करबाक लेल लाखों युवा बीरा उठबय।


text:
राज्य मे साक्षरता दर बढ़ेबा लेल राज्य सरकारक एकटा आओर पहल
पटना। बिहार क विभिन्न जेल मे बंद साक्षर कैद आब जेल मे बंद निरक्षर कैदी कए साक्षर बनेबा लेल शिक्षक क भूमिका निभाउताह। एहि काज लेल हुनका प्रतिमाह 200 टका पारिश्रमिक सेहो देल जाइत। राज्य क कारा महानिरीक्षक रमेश लाल कहलथि जे राज्य क विभिन्न जेल मे एखन कुल 24,987 लोक विभिन्न मामला क आरोप मे बंद अछि। एहि मे पैघ संख्या निरक्षरक अछि। लाल कहलथि जे निरक्षर कैदी कए साक्षर बनेबा लेल राज्य सरकार एकटा योजना बनौलक अछि । योजनाक तहत एहि काज मे साक्षर कैदी कए लगाउल जाइत, जाहि लेल हुनका प्रतिमाह 200 टका पारिश्रमिक देल जाइत। ओ कहला जे जाहि जेल मे साक्षर कैदी नहि अछि ओहिठाम अलग स शिक्षक क व्यवस्था कैल जाइत। एकरा लेल मानव संसाधन विभाग 23.10 लाख टका द देलक अछि। कारा विभाग क एकटा अन्य अधिकारी क कहब अछि जे राज्य क सबटा केंद्रीय कारा मे आठ-आठ केंद्र बनाउल जाइत, जखन कि मंडल, जिला आ उप कारा मे आवश्यकता क अनुसार केंद्र क स्थापना कैल जाइत। अधिकारी कहला जे पटना स्थित आदर्श केंद्रीय कारा (बेउर) मे जतय 400 स बेसी कैदी निरक्षर छथि ओतहि मुजफ्फरपुर आ भागलपुर केंद्रीय कारा मे क्रमश: 400 आ 230 निरक्षर कैदी क पहचान भ चुकल अछि। आन जेल मे सेहो निरक्षर कैदीक पहचान क लेल काज भ रहल अछि।


text:
लेख
– प्रवीण नारायण चौधरी
विराटनगर मे फिल्म उद्योग
आजुक संसार मे कैमरा लगभग सब हाथ मे अछि। लेन्स केर साइज भले अलग-अलग हो, पिक्चर केर क्वालिटी तेँ अलग-अलग संभव अछि – मुदा समग्र मे ‘फिल्म’ (वीडियो, मूवी) बहुत सरल आ सहज बनि गेल छैक, गाम-गाम आ बच्चा-बच्चा एकर नियम-कायदा सँ थोड़-बहुत परिचित अछि।
विराटनगर नेपालक एक महानगर थिकैक। कहल जाइत छैक जे काठमान्डू के बाद विराटनगर नेपालक सब सँ पैघ नगर थिकैक, तेँ महानगर भेलैक।
ओना, आजुक समय मे नेपाल देशक ७ प्रदेश (राज्य) मे ७ राजधानी संग-संग अन्य कतेको रास नगरपालिका, उपमहानगरपालिका, महानगरपालिका विकसित स्वरूप मे छैक। वीरगंज, नेपालगंज, बुटवल, भैरहवा, लुम्बिनी, धरान, इटहरी, दमक, बिर्तामोड, काकडभिट्टा, इलाम, धनकुट्टा, पोखरा, तानसेन (पाल्पा), आदि अनेकों नगर प्रसिद्ध छैक।
काठमान्डू त सहजहि अपन विभिन्न महत्वपूर्ण विशेषता, ऐतिहासिकता आ पशुपतिनाथ ज्योतिर्लिंग केर प्रसिद्ध मन्दिर संग अनेकों प्राचीन आ प्रसिद्ध मन्दिर लेल जानल जाइत अछि। काठमान्डू देशक राजधानी रहलैक अछि। राजनीतिक केन्द्रविन्दु सेहो रहलैक अछि। आर, सब तरहक सुख-सुविधा काठमान्डू मे बेस उच्चतर रहलैक अछि, आइयो धरि छैक।
नेपाल मे फिल्म उद्योग काठमान्डू मे कइएक दशक सँ चलि रहल छैक। पहिने मुम्बई सँ जुड़ल रहलैक नेपालक फिल्म उद्योग। मुदा धीरे-धीरे काठमान्डू एहि क्षेत्र मे कैमरा सँ लैत रेकर्डिंग स्टुडियो, साउन्ड मिक्सिंग, एडिटिंग आदि विभिन्न तकनीकक विकास कयलक। तथापि बालीवुड सँ ई बहुत पाछुए अछि, मुदा नेपाल आ नेपाली फिल्म लेल आब एकरा ‘आत्मनिर्भर’ कहि सकैत छी।
आब नेपालक विकेन्द्रीकरणक युग थिकैक। आब क्षेत्रीय पहिचान केँ सम्मान बढेबाक लेल नव संघीय लोकतांत्रिक गणतंत्रक स्थापना भऽ गेलैक अछि। देशक बजट मे प्रदेशक विकास केर अवधारणा पर नीति-नियम बनि रहलैक अछि। एहि क्रम मे कुल ७ प्रदेशक ७ राजधानी मे सँ प्रदेश १ केर नंबर १ राजधानी ‘विराटनगर’ थिकैक, एहि मे दुइ मत नहि छैक।
विराटनगर केर इतिहास नेपालक राजनीतिक विकास सँ लैत कलाकर्म केर विकास मे सेहो ओतबे महत्वपूर्ण रहलैक अछि। जेना भारत मे भारतीय दूरदर्शनक स्थापना आ क्रमिक विकास भेलैक, तहिना नेपाल टेलिविजनक विकासक्रमक इतिहास छैक आर विराटनगर मे क्षेत्रीय प्रसारण केन्द्रक स्थापना सेहो ओतबे पुरान छैक। आब प्राइवेट चैनल केर युग मे एन-टीवी केर अतिरिक्त मकालू, हिमशिखर, एरीना संग स्थानीय केबुल नेटवर्क केर अपन चैनल आर अनेकों आनलाइन एचडी टीवी केर युग विराटनगर व आसपासक क्षेत्र मे खूब लोकप्रिय बनि गेलैक अछि।
बुझले बात अछि जे टेलिविजन आ इन्टरनेट केर युग मे वीडियो वर्सन (फिल्म) केर सामग्री (कन्टेन्ट्स) कतेक पैघ महत्वक होइछ। सोशल मीडिया मे सेहो पर्सनल फोलोवर्स आ पोस्ट्स आदिक व्युअरशिप केँ बढेबाक लेल वीडियो पोस्ट्स सर्वाधिक प्रभावकारी होइत छैक। जेना फोटो लिखित टेक्सट्स पर भारी पड़ैछ, तहिना मूवी (वीडियो) फोटोज पर भारी पड़ैत छैक। लेकिन महत्व सभ तरहक पोस्ट्स केर होइत छैक।
विराटनगर मे टेलिविजन आ इन्टरनेट चैनल्स केर क्रान्तिक एकटा सार्थक प्रभाव पड़ि रहल देखाइत अछि। आब एडवर्टाइजमेन्ट फिल्म सँ लैत म्यूजिक एल्बम (वीडियो, विजुअल्स) आदि अनेकों कार्य पूर्ण रूप सँ विराटनगर मे कय सकैत छी। एहि लेल कइएक अभियन्ता आ खास कय टीवी जर्नलिस्ट्स सब केँ आगू बढिकय काज करैत देखि रहल छी।
बहुत वर्ष पहिने भाइ सरोज कार्की – एक सुझबुझ भरल सामाजिक अभियन्ता केँ एहि क्षेत्र मे टीम वर्क करैत आगू बढैत देखने रही। तहिना भाइ विवेक दाहाल संग ‘आवर विराटनगर’ आनलाइन पत्रिका आ आनलाइन टीवी शो केर टीम केँ एहि क्षेत्र मे कार्य करैत देखलहुँ। एवी-न्यूज चैनल पर काज कएने कैमरामैन सँ जर्नलिस्ट धरिक यात्रा कयनिहार भाइ प्रतीक श्रेष्ठ सेहो अदम्य साहस संग एहि उद्योग मे टीम डेवलप करैत कार्य करैत देखाइत अछि। भाइ वीरेन्द्र कुमार शाह केँ सेहो टीवी जर्नलिज्म सँ फिल्म (म्यूजिक वीडियो) निर्माण मे अग्रसर देखलहुँ।
राष्ट्रीय गीत केर गायन मे प्रसिद्ध चेहरा सुमित खड्का दाय (पैघ भ्राता) ओना त देश-विदेश सगरो अपन महत्वपूर्ण कार्य लेल जानल जाइत छथि, लेकिन हुनकहु मूल मातृभूमि विराटनगर होयबाक कारण एहि ठाम अनेकों महत्वपूर्ण कार्य निष्पादित करैत देखलहुँ। हुनकहि एक कन्सेप्ट ‘हाम्रो विराटनगर – यो हो औद्योगिक शहर’ काफी लोकप्रिय भेल जाहि मे विराटनगर क्षेत्रक कइएक प्रसिद्ध उद्योगपति संग अन्य महत्वपूर्ण व्यक्तित्व सब केँ विराटनगरक शान मे प्रस्तुत कयल गेल छल।
रेडियो सँ टेलिविजन केर यात्रा मे हरफनमौला प्रतिभाक व्यक्तित्व नवीन कर्ण केँ मैथिली भाषाक संग नेपालीक कइएक महत्वपूर्ण कार्यक रेकर्ड बनल अछि। मैथिली फिल्म केर प्रसिद्ध निर्देशक आ कइएक सुपर हिट उपहार देनिहार प्रतिभासम्पन्न व्यक्तित्व संतोष सरकार सेहो एहि विराटनगर कर्मभूमि सँ छथि। श्याम कामत व हुनकर टीम लगभग ३ दशक सँ एहि विराटनगर केँ केन्द्रभूमि मानिकय फिल्म उद्योग स्थापित करबाक सपना देखलनि, आ से आइ साकार भऽ रहलनि अछि।
पूर्वकाल केर सुप्रसिद्ध व्यक्तित्व चतुर्भुज आशावादी व हुनक स्थापित संस्था – कलाकार प्रशिक्षण लेल देशहि मे सुजान ‘भानु कला केन्द्र, विराटनगर’ केर अनेकों प्रशिक्षित कलाकार केँ रेडियो आ टेलिविजन मे प्रवेश कय नेपालक श्रव्य-दृश्य संचारकर्म सँ लैत फिल्म उद्योग मे सेहो महत्वपूर्ण कार्य करबाक रेकर्ड अछि। एखन धरि भानु कला केन्द्र केर संचालन मे वरिष्ठ कला संयोजिका माया पौडेल (चतुर्भुज आशावादीक धर्मपत्नी) एवं हुनक दुइ पुत्र प्रचण्ड एवं प्रसन्न संग पुत्री प्रजीता आ अनेकों सुपरिचित नाम एहि क्षेत्र मे देश-विदेश कतय-कतय कार्यरत छथि।
इन्द्र परियार, प्रबलदीप विश्वास, संतोष सरकार, श्याम कामत, विजय कामत, भागवत मंडल, वीरेन्द्र झा, जयराम यादव यदुवंशी, रोहित लाल यादव, राम भजन कामत – आरो कतेको लोक जिनका हम व्यक्तिगत तौर पर काज करैत देखलियनि एहि विराटनगर मे। कतेको नाम त एखन स्मरण मे नहि आबि रहल अछि। लेकिन विगत ३ दशक मे एहि विराटनगर मे चरणबद्ध रूप सँ फिल्म उद्योग केँ अपन गति सँ चलैत देखलहुँ अछि।
आब आवश्यकता छैक जे विराटनगर एकटा सुव्यवस्थित उत्पाद राष्ट्रीय आ अन्तर्राष्ट्रीय क्षेत्र केँ प्रदान करय। एहि क्षेत्रक एक विज्ञ चेहरा ‘प्रह्लाद गुरागाईं’ सेहो विराटनगर सँ शुरू कय काठमान्डू चलि गेल छलाह, जे पुनः अपन मूल भूमि विराटनगर मे आबि ‘विराटपथ’ नाम सँ आनलाइन कार्य आगू बढा रहल छथि। ओ कहैत छथि जे बहुत जल्द विराटनगर केन्द्र सँ निर्मित कथावस्तु पर बनल फिल्म केँ अन्तर्राष्ट्रीय अवार्ड हासिल करय योग्य बनायब आर तखन एहि ठामक फिल्म उद्योग केँ आर सुव्यवस्थित संगठन रूप मे चर्चा होयत।
प्रह्लाद गुरागाईं व प्रतीक श्रेष्ठ केर संयुक्त निर्देशन-निर्माण मे काल्हि ‘सोनालिका ट्रैक्टर’ केर एक एड फिल्म मे हमरो काज करबाक अवसर भेटल। एड फिल्म केर निर्माण विराटनगर मे तखनहि होयत जखन एहि ठामक क्वालिटी पूरे देश केँ नीक लगतैक। प्रतीक श्रेष्ठ एहि लेल संघर्ष कय रहल देखाइत छथि। यज्ञजी एहि ठामक जानल-मानल कैमरामैन छथि। आधा निर्देशन त ई अपन तेजस्विता सँ पूरा कय दैत छथिन।
मोडेल, कलाकार, ईहो सब विराटनगर मे कमी नहि। ‘आरोहण गुरुकुल’ नाटक घर, झोराहाट नाटक घर – दुइ-दुइ गोट नाटक घर मे निरन्तर नाटकक प्रदर्शन होइत रहला सँ रंगकर्मी कलाकारक सेहो कमी नहि अछि एतय। ताहि पर सँ हमरा सनक सौखीन…. फिल्म केर पर्दा पर एबाक लोभ केँ हम त संवरण नहिये टा कय पबैत छी! कतेको लोक छथि एतय। कलाकारक कमी नहि। महिला कलाकार सेहो ओतबे भरल।
काल्हि अस्मिना भट्ट कर्ण संग सूटिंग केर दरम्यान गप भेल छल। २ वर्षक रंगकर्मक कोर्स कयलाक बाद रंगकला मे आयल छथि। हिनका जेहेन प्रशिक्षित कलाकार केँ निर्देशकक एक्के बोली काफी होइत छन्हि। बेसी बेर ‘टेक’ नहि देबय पड़ैत छन्हि। हमरा सन-सन नव कलाकार लेल बहुत कठिन काज थिकैक ई। डायलाग केर लिप्सिंग तक पर नजरि बनौनिहार निर्देशक आ कैमरामैन जा धरि संतुष्ट नहि हेता, अहाँ सँ ततेक बेर, ततेक रास एंगल सँ ‘टेक’ ‘रिटेक’ लैत रहता। नीक अनुभव भेटल हमरो।
अन्त मे, एहि लेख केँ इतिहास लेल सुरक्षित राखि रहल छी जे विराटनगर मे फिल्म उद्योग बहुत जल्द सुव्यवस्थित स्वरूप मे देखाय देत, एहि सँ रोजी-रोजगार संग भाषा, कला, व्यवसाय आदिक संवर्धन-प्रवर्धन सेहो दीर्घगामी होयत। अस्तु! सब सरोकारवाला आ आम दर्शक केँ हमर शुभकामना!!


text:
पोखरा नजदीक लमजुंग केन्द्र सँ भूकम्प शनि दिन विहान नेपाली समयानुसार दुपहरियाक १२ बजे आयल छल जे नेपाल सहित भारतक संपूर्ण उत्तरी भाग केँ हिला देलक। सर्वाधिक प्रभाव नेपालक पहाड़ी जिला जाहि मे राजधानी काठमान्डु आ पर्यटन लेल प्रसिद्ध पोखरा सहित सागरमाथा चोटी पर आरोहण हेतु आबयवला पर्वतारोहीक सबहक बेस कैम्प आदि मे देखेलक। नेपालक तराई (मिथिला व अन्य क्षेत्र) सहित भारतीय मिथिला सहित उत्तरप्रदेश, पश्चिम बंगाल, पूर्वोत्तर भारत, दिल्ली, आदि तक क्रमश: झटकाक अनुभव कैल गेल। काठमांडु नेपालक राजधानिये टा नहि बल्कि समस्त देश आ विदेशक जनताक एकटा बहुत पैघ बसेराक रूप मे प्रसिद्ध स्थल, पर्यटन केन्द्र आ रोजगार तथा व्यवसाय हर दृष्टिकोण सँ नेपालक आधा आबादीक अपना मे समेटने अछि। एहि ठाम एक सँ बढि कय एक पौराणिक मन्दिर आ पुराना राजा-महाराजाक दरबार सेहो बनल अछि – विश्व धरोहर मे शामिल एहिठामक पशुपतिनाथ मन्दिर क्षेत्र आ दरबार सक्वायर सहित अन्य स्थल सब कतेको सैकड़ा वर्ष पुरान छल – एकमात्र पशुपतिनाथ मन्दिर केर मूल मन्दिर छोड़ि बाकी सबटा एहि महाभूकम्प सँ प्रभावित भेल अछि। कतेको रास पुरान मकान तऽ ध्वस्त भेबे कैल, बहुते नव मकानकेँ सेहो आंशिक क्षति पहुँचल अछि। काठमांडुक एक अति प्राचिन भीमसेन टावर – धरहरा जाहि मे नित्य हजारोंक संख्या मे लोक घुमाइ-फिराइ करबाक लेल जाइत छल, जे ९ मंजील मकानक ऊँचाई समान बनल छल आ जाहिपर चढला सँ संपूर्ण काठमांडु देखबाक अवसर भेटैत छलैक, जे १९३४ केर भूकंप मे सेहो आंशिक क्षति झेलने छल, ओ एहि बेर पूर्णरूप सँ ध्वस्त भऽ गेल आ अनुमानित सैकड़ों लोकक जान एहि मे चलि जेबाक खबैड़ अछि। लोक सब एहि महाभूकंपकक बाद सँ अपन घर छोड़ि मैदानमे शरण लेने अछि जतय खाय लेल आ प्यास मिझेबाक लेल पानि तक पिबय लेल नहि भेटि रहल अछि। राहतक नाम पर टेलिविजन मे बेसी हल्ला अछि, मुदा यथार्थ मे राहत लेल लोक लालायित अछि। एखनहि बात भेल अनुसार सानेपाक एकटा पार्क मे शरण लेनिहार लोक राहतक नाम पर कोनो सुविधा उपलब्ध नहि होयबाक बात कहि प्राण छटपटेबाक खराब अनुभूति अश्रुपूर्ण भाव सँ सुनेलक। कतेको रास प्राइवेट कंपनी सब सेहो अपन खाद्य उत्पाद सब मुफ्त मे बाँटि रहल अछि। लेकिन एहि मे बाट-घाट कटि गेलाक कारणे कोनो खास उपलब्धि नहि भेटबाक शिकायत कैल जा रहल अछि। “भारत व अन्य देशक पहुँचल राहत सामग्री समुचित रूप सँ बँटवारा नहि कैल जा रहल अछि। ओ सब अपन-अपन नागरिक केँ बचेबाक लेल बेसी कार्यरत अछि। नेपाली केँ राहत पहुँचेबाक लेल नेपाल सरकार केँ ध्यान देबय पड़त।” एकटा दोसर व्यक्ति मैथिली जिन्दाबाद केँ जानकारी करौलक। किछु लोक एखनहु अपन घर मे रहि रहल अछि, मुदा भय आ त्रास सँ घबराहट बीच खाना आ पीना सब इन्तजाम कय कोहुना काठमांडू सँ बाहर निकलबाक लेल आतुर बुझा रहल अछि।
देश मे आकस्मिक आपदाक घोषणा कैल गेल अछि, लेकिन इन्तजाम ताहि तरहक कोनो खास नहि भऽ सकल अछि – शिकायत करैत अछि फँसल लोक सब। रेडियो आ टेलिविजन द्वारा पैघ-पैघ घोषणा टा होइत अछि, मुदा अवग्रह मे फँसल विपदा सब केँ कोनो राहत नहि। स्वयंसेवा मे लागल विभिन्न संस्था सब सँ अपील करैत अलग-अलग समूह द्वारा राहत-मदद केर गोहार लगायल गेल अछि। काठमांडुक जनसंख्या देशक लगभग आधा यानि १ करोड़ अछि आ एकर विस्तार सेहो करीब ७०० वर्ग किलोमीटर केर क्षेत्र मे अछि। तहिना पहाड़क अन्य जिला जाहि मे लमजुंग आ गोरखाकेँ सबसँ बेसी क्षति पहुँचबाक समाचार आइ दुइ दिनक बाद आयल अछि, मुदा हेलिकप्टर बाहेक अन्य कोनो मार्ग तक नहि बचल जाहि सँ राहत ओहि जगह धरि पहुँचायल जा सकय। एक तऽ लोक घर सँ बाहर, ताहि पर सँ खराब मौसमक कारण पानि-बरखा सँ लोक आरो त्रस्त अछि। सबसँ बेसी नोकसान अबोध बच्चा सबकेँ भऽ रहलैक अछि, पिबय लेल जल तक केर इन्तजाम नहि छैक।
दोसर दिशि कोनो पैघ भूकम्पक बाद जे पुनरावृत्ति भूकम्पक भय रहैत छैक तेकर मारि अलगे लोककेँ बेहाल केने छैक। नेपाल तथा भारतक समस्त प्रभावित क्षेत्र मे बेर-बेर छोट-मोट झटकाक अनुभूति कैल जा रहलैक अछि। हलाँकि ई तय छैक जे घातक झटका जे पहिल बेर होइत छैक तेहेन दोसर या कोनो पुनरावृत्ति झटका सँ नहि होइत छैक, मुदा अनिश्चितता कोनो छोट-मोट अफवाह सँ पसैर जाइत छैक आ लोक अपन घर के अन्दर तक गेनाय पाप मानय लगैत अछि। डरे भरि राति बाहरे मैदान मे बितायल जाय लागलैक अछि। ई हाल नहि मात्र मूल-प्रभावी क्षेत्र वरन् सब ठाम छैक। विराटनगर मे सेहो लोक राति घर सँ बाहरे भजन-कीर्तन करैत बिता रहल अछि।


text:
पटना । राज्य कैबिनेट उच्च जाति कए आर्थिक आ शैक्षणिक स्थिति क अध्ययन करि ओकर उत्थान क लेल सवर्ण आयोग गठित करबाक फैसला लेलक अछि। विधानसभा चुनावक दौरान नीतीश कुमार लोक स एहि आयोगक गठनक बादा केने छलाह।
एकर अतिरिक्त विधानमंडल क बजट सत्र 22 फरवरी स 30 मार्च तक बजेबाक निर्णय लेल गेल। मधेपुरा जिला मे राजकीय पॉलिटेक्निक क स्थापना लेल 26.43 करोड़ टका सेहो मंजूर कैल गेल।
बैठक क बाद कैबिनेट सचिव अफजल अमानुल्लाह कहला जे सवर्ण आयोग आर्थिक आ शैक्षणिक रूप स कमजोर लोकक स्थिति क अध्ययन करत आओर ओकर स्थिति मे सुधार क लेल सरकार कए अनुशंसा करत। आयोग क एकटा अध्यक्ष आ चारिटा सदस्य होएत।
एकरा संगहि कैबिनेट इंदिरा गांधी हृदय रोग संस्थान, पटना कए पीजी डिग्री वाला डॉक्टर क बिहार राज्य चिकित्सा शिक्षा सेवा क तर्ज पर सेवानिवृत्ति क उम्र सीमा 62 वर्ष स बढ़ा कए 65 वर्ष करि देलक। एहि फैसला स संस्थान क 37टा डॉक्टर कए तत्काल राहत भेटल।
बिहार प्रशासनिक सेवा क अपर सचिव स्तर क 22टा अधिकारी कए सेहो विशेष सचिव मे प्रोन्नत करि देल गेल। एहिमें सातटा अधिकारी सुरेंद्र प्रसाद सिन्हा, कमलेश्वर गिरि, अनिल कुमार वर्मा, अर्जुन प्रसाद, लक्ष्मेश्वर झा, हेमचंद्र प्रसाद आ रामचंद्र पासवान कए विशेष सचिव क रूप मे तुरंत तैनात कैल जाएत। ओतहि, 15टा अन्य अधिकारी कए तैनाती लेल तैयार कैल गेल पैनल कए स्वीकृति देल गेल अछि। एहि अधिकारी सब लेल पद आरक्षित रहत, जिनका प्रोन्नति क पैनल मे राखल गेल अछि, ओहि मे वीरेंद्र कुमार सिंह, परमानंद झा, राम बाबू सिंह, धर्मेश्वर ठाकुर, वीरेंद्र कुमार, विजय कुमार सिंह, राम कुमार पांडेय, शरद चंद्र झा, उपेंद्र कुमार वर्मा, राघवेंद्र झा, उपेंद्र कुमार, महेश्वर पासवान, देवेंद्र प्रसाद आ रामाशीष पासवान छथि।


text:
पटना। बिहार क खगडिया जिला क मोरकही थाना क्षेत्र मे गुरुवार देर रात संदिग्ध नक्सली 16 लोक क गोली मारिकए हत्या करि देलक। मारल गेल लोक मे 11 वयस्क आ पांचटा नाबालिग शामिल अछि। राज्य क अपर पुलिस महानिदेशक नीलमणि क अनुसार इ नक्सली हमला लगैत अछि। बिहार क मुख्यमंत्री नीतीश कुमार नरसंहार क निंदा करैत मृतकक परिजन कए डेढ़-डेढ़ लाख टका मुआवजा क घोषणा कलथि अछि। एक अन्य पुलिस अधिकारी कहला जे एखन धरि 16 शव बरामद करि लेल गेल अछि। घटनास्थल जिला मुख्यालय स 10 किलोमीटर दूर अछि। एहि स पहिने पुलिस कहलक जे अलौली थाना क्षेत्र क इचरूआ गांव क लोक मोरकही थाना क्षेत्र क अमौसी गांव मे रहिकए खेती करैत छल। एहि ठाम काफी दिन स जमीन कए ल कए किछु लोक स हिनकर विवाद चलि आबि रहल छल। एहि विवाद क वजह स एहि हत्या क अंजाम देल गेल अछि। खगडिया क अनुमंडल पुलिस पदाधिकारी (एसडीपीओ) अजय कुमार पांडेय घटना क पुष्टि करैत कहला जे घटना क पाछु भूमि विवाद अछि । मरयवाला मे किछु नवयुवक अछि। पांडेय क मुताबिक सब लोक अपन-अपन घर मे सुतल छलाह जखन किछु अज्ञात लोक गाम मे धावा बाजि देलक आओर लोक कए घर स उठा कए अपन संग ल गेलाह। गाम क बाहर ल गेलाक बाद गोली मारिकए सबहक हत्या करि देल गेल। अधिकारी कहला जे पुलिस मामला क छानबीन प्रारंभ करि देल गेल अछि आ जिला क वरिष्ठ पुलिस पदाधिकारी घटनास्थल पर पहुंच गेलथि अछि।
राज्य सरकार पर बरसला लालू
पूर्व मुख्यमंत्री लालू प्रसाद सामूहिक नरसंहार क लेल राज्य सरकार कए जिम्मेदार ठहराउलथि अछि। ओ घटना क निंदा करैत कहलथि जे राज्य सरकार कए एकर जिम्मेदारी लेबाक चाही। दोसर कात लोजपा सुप्रीमो रामविलास पासवान कहलथि जे बिहार मे कोनो सरकार नहि अछि। सुशासन क नाम पर कुशासन चलि रहल अछि। गरीब मारल जा रहल अछि। इ सरकार कए आब चल जेबाक चाही।


text:
पटना। अलग- अलग नस्ल क पक्षी क चटख रंग आ चहचह झुंड आब बनत देशी- विदेशी सैलानी कए नजरि राज्य दिस मोड़बाक नव जरिया। एहि कार्य क लेल बर्ड टूरिज्म क रोडमैप बाकायदा तैयार अछि, जाहि पर गप करबा लेल अंतरराष्ट्रीय पर्यावरणविद् डॉ असद रहमानी पटना एलथि अछि। प्रदेश मे एखन छहटा पक्षी अभयारण्य अछि आ एकर अलावा कईटा अन्य स्थान पर सेहो देशी आ प्रवासी पक्षी पैघ तादाद मे दिखाई दैत अछि।
बंबई नेचरल हिस्ट्री सोसाइटी (बीएनएचएस) क निदेशक आ बर्ड लाइफ इंटरनेशनल क एशिया प्रमुख डॉ रहमानी राज्य क वरिष्ठ वन अधिकारी आ पर्यटन विभाग क अफसर क संग संजय गांधी जैविक उद्यान मे एहि मामला पर विचार- विमर्श केलथि। एहि मौका पर इंडियन बर्ड कन्जर्वेशन नेटवर्क(आईबीसीएन) क सदस्य सेहो मौजूद छलथि। बैठक पक्षी अभयारण्य कए पर्यटन स्थल क रूप मे विकसित करबाक रणनीति बनाउल। संगहि ओहि स्थान कए अन्य देश क अनुरूप पर्यटक क मनमुताबिक बनेबाक लेल खाका तैयार कैल गेल। प्रदेश मे एखन बेगूसराय मे कांवर झील, दरभंगा मे कुशेश्वर स्थान, जमुई मे नागी आ नकटी, वैशाली मे बरैला झील आ पश्चिम चंपारण मे सरैयामान जइसन छहटा घोषित पक्षी अभयारण्य अछि। एकर अलावा कटिहार क गोगा बिल, अररिया क कजरा धार, नालंदा क गिद्धी तालाब, किशनगंज क कच्छूदाह झील, भागलपुर क जगतपुर आ डाल्फिन अभ्यारण मे पैघ संख्या मे पक्षी अबैत अछि।
आईबीसीएन क सर्वे क मुताबिक प्रदेश मे करीब 350 प्रजाति क लोकल पक्षी क अलावा लगभग 125 किस्म क प्रवासी पक्षी देखल गेल अछि। आईबीसीएन क बिहार-झारखंड क संयोजक अरविंद मिश्र क मुताबिक बर्ड टूरिज्म कए बढ़ावा देला स पक्षीक भ रहल अंधाधुंध शिकार पर सेहो रोक लगत। डॉ रहमानी क संग बीएनएचएस क एडवोकेसी अफसर अमृता नीलकंठन सेहो बिहार एलथि अछि। इ पर्यावरणविद् 19 कए कांवर झील, 20 कए कोसी दियारा आ 21 कए भागलपुर क विक्रमशिला डाल्फिन अभयारण्य क निरीक्षण करतथि आ भागलपुर मे मंदार नेचर क्लब क 20 वर्ष पूरा भेला पर आयोजित कार्यक्रम मे भाग लेतथि।


text:
पटना। जनता दल-यू राष्ट्रीय प्रवक्ता शिवानंद तिवारी कहला अछि जे पार्टी मे शांति लेल मुख्यमंत्री नीतीश कुमार कए पहल करबाक चाही। हाल क प्रकरण मे असगर ललन दोषी नहि छथि। नीतीश क सेहो दोष अछि। हुनका ललन सिंह स गप करबाक चाही। एहन मे ओ छोट नहि भ जेताह। शिवानंदक कहब अछि जे बिहार क हित मे नीतीश क दोबारा मुख्यमंत्री बनब बहुत जरूरी अछि आ एहि लेल पार्टी मे शांति आवश्यक अछि। करीब चारि माह बाद पार्टी क प्रदेश कार्यालय पहुंचल तिवारी ललन सिंह क पक्ष मे खुलिकए बजलाह। ओ कहलाह जे सिंह जे सवाल उठेलथि अछि ओ बेबुनियाद नहि अछि। ओ पुरान संगी छथि। हुनकर जवाब नहि दकए नीतीश कुमार सेहो गलती केलथि अछि।
तिवारी कहला जे ओ पिछला चारि माह स मुख्यमंत्री निवास नहि गेलाह अछि। एहि बीच केवल तीन बेर मुख्यमंत्री स गप भेल अछि। ओ कहला जे सामाजिक न्याय कए जाति क दायरा मे बांधि कए देखल जा रहल अछि। ललन सिंह भूमिहार छथि, लेकिन कर्पूरी ठाकुर क जमाने स आरक्षण क लेल आंदोलन क संगि छथि। हम ब्राह्माण छी, मुदा हरदम सामाजिक न्याय क गप केलहुं अछि। मुदा मुख्यमंत्री क उपस्थिति मे एकटा कार्यक्रम मे आपत्तिजनक गप कहल गेल आ ओ एकर विरोध नहि केलथि।
शिवानंद तिवारी कहला जे एहि सबहक बावजूद प्रदेश हित मे नीतीश कुमार क मुख्यमंत्री बनल रहब बहुत जरूरी अछि। एहि विवाद स चुनाव मे नुकसान भ सकैत अछि।
दोसर दिन ललन सिंह कहला अछि जे युद्ध क मैदान मे कोनो घायल सिपाही (कार्यकता) क संग नहि उतरब। घायल सिपाही कए मरहम लगाएब असल मुद्दा अछि। ओकर समस्या क निराकरण हेबाक चाही।


text: औरंगाबाद। बिहार क औरंगाबाद जिला क मदनपुर प्रखंड मे कहियो उग्रवादी क भय स घर मे नुकाइल रहय वाली महिला अपन बैंक संचालित करि कए पैघ पैमाना पर चलि रहल सूदखोरी क धंधा पर हमला बाजि देलथि अछि। इ महिला सब केन्द्र प्रायोजित स्वयं सहायता समूह क फेडरेशन क माध्यम स इ कारनामा करि देखौलथि अछि। इ निरक्षर ग्रामीण महिला अपना बूते बैंक संचालित करि न सिर्फ निर्धन महिला क जरूरत कए पूरा करि रहल छथि, बल्कि एहि स हुनकर आर्थिक स्थिति सेहो काफी हद तक सुधरि रहल अछि। एहि बैंक क संचालन स मदनपुर प्रखंड क लगभग तीन हजार महिला कए सूदखोर स छुटकारा भेट गेल अछि आओर ओ आब घरेलू सामान, नुआ आदि किनबा क अलावा अपन बेटी क हाथ पीयर करबा लेल सेहो एहि बैंक स सहायता ल रहल छथि। प्रियंका स्वरोजगार प्रशिक्षण संस्थान क सात हजार स अधिक महिला कए समूह द्वारा संचालित 20टा बैंक स जोड़ल गेल अछि। इ महिला कई तरह क रोजगार स संबंद्घ भ कए अपन आमदनी बढ़ेबाक संग-संग ग्रामीण इलाका क अर्थव्यवस्था कए सेहो मजबूती प्रदान करि रहल अछि।


text: पटना। भ्रष्ट लोकसेवक क संपत्ति जब्ती क बाद बिहार मे सरकारी योजना में सक्रिय दलाल पर सेहो कार्रवाई करबाक तैयारी भ गेल अछि। मुख्यमंत्री नीतीश कुमार अपन सेवा यात्रा क अंतिम दिन पूर्णिया मे एलान केलथि अछि जे लोकसेवक जेकां दलाल क संपत्ति सेहो जब्त कैल जाएत। भ्रष्टाचा पर कागू करबा लेल बिहार सरकारक इ एकटा आओर महत्वपूर्ण कार्रवाई कहल जा सकैत अछि। बिहार सरकार अगर एकरा लागू करि दैत अछि त बिहार एहन कार्रवाई करनिहार देश क पहिल राज्य होएत। मुख्यमंत्री एहि कार्रवाई लेल कानून मे कोनो प्रकारक बदलाव करबा लेल तैयार छथि। ओना हुनकर कहब अछि जे सब जिला में स्पेशल टास्क फोर्स गठित कैल जा रहल अछि जे बैंक स लकए सरकारी कार्यालय तक सक्रिय दलाल पर कार्रवाई करत। ओ कहला जे सेवा यात्राक दौरान हुनका इ देखबा आ सुनबा लेल भेटल अछि जे लाभार्थी क खाता में राशि अछि, मुदा बैंक कर्मी राशि क भुगतान नहि करि रहल अछि। मुख्यमंत्री कहला जे एहि प्रकारक महान कर्मचारी लेल रास्ता निकालि लेल गेल अछि। कानून क कमी नहि अछि, एकरा लागू करबा में इच्छाशक्ति क जरूरत अछि। गरीब क हक पर नजर रखनिहार बैंक कर्मी पर आपराधिक धारा लगा कए कार्रवाई कैल जाएत।


text:
पटना । बिहार साइकिल लेल भारत मे सबस पैघ बाजार अछि। चीन बिहार क एहि बाजार पर अपन नजरि टिका देलक अछि ओ अपन साइकिल लेल बिहार क बाजार मे घुसबाक बाट ताकि रहल अछि। तेजी स बढैत साइकिल बाजार पर ड्रैगन क नजरि तखन टिकल जखन देशक सबस पैघ साइकिल निर्माता कंपनी बिहार मे संयंत्र लगा रहल अछि। एहन मे बिहारक कारोबारी क नजरि राज्य मे साइकिल बाजार पर आधिकारिक हिस्सेदारी पर अछि। इसमाद कए भेटल सूचनाक अनुसार ऑकपेट बाइसाइकिल्स दरभंगा मे चीन स आयातित कलपुर्जा ल कए साइकिल निर्माणक संयंत्र लगेबा लेल काज शुरू कए देलक अछि। उम्मीद कैल जा रहल अछि अगिला किछु मास मे सरकार एहि प्रस्ताव कए मंजूरी द दैत। एहि संबंध मे राज्य सरकारक अधिकारी क कहब अछि जे एखन कईटा कंपनी स सरकार कए गप भ रहल अछि। एहि सूची मे एहन कारोबारी सेहो छथि जे राज्य मे साइकिल कए एसेंबल करबाक इच्छा रखैत छथि। एहि काज लेल ओ चीन स कलपुर्जा क आयात करबाक योजना बना कए रखने छथि। एहि काज स जुडल एकटा निजी कंपनी, ऑकपेट बाइसाइकिल्स क अधिकारी कहला, जे हमर योजना बिहार मे साइकिल बाजार मे उतरबाक अछि। एकरा लेल हम राज्य निवेश प्रोत्साहन बोर्ड (एसआईपीबी) क समक्ष आवेदन केने छी। संगहि, हम आईएसआई मार्क आओर आईएसओ स्टैंडर्ड क लेल सेहो आवेदन केने छी। दरअसल, हमर योजना चीन स कलपुर्जा मंगवा कए बिहार मे साइकिल निर्माण करबाक अछि। एहन साइकिल क लागत कम होएत। संगहि, हमर गुणवत्ता सेहो नीक रहत।’ ओ कहला जे अगर सरकार मानि गेल त एहन साइकिल क राज्य मे पहिल एसेंबलिंग कारखाना दरभंगा मे स्थापित भ जाएत।
दरअसल, राज्य मे पिछला दू साल मे करीब 25 लाख साइकिल क बिक्री भ चुकल अछि। राज्य मे साइकिल क मांग बनल अछि। अगिला साल सेहो राज्य मे करीब 12 लाख साइकिल क मांग क उम्मीद अछि। एहि जबरदस्त मांग कए देखैत टीआई साइकिल्स आओर हीरो समूह सन पैघ कंपनी राज्य मे संयंत्र लगा रहल अछि।


text:
पटना : भारी सुरक्षा आ उत्तर पहिने सार्वजनिक होबाक अफवाह केर बादो रविदिन बिहारक बहुतरास केंद्र पर दरोगा भर्ती केर परीक्षा शुरू भs गेल अछि। अहि परीक्षामे लाखों केर संख्यामे परीक्षार्थी लोकनि अपन किस्मत आजमा रहल छथि। खगड़ियाके मध्य विद्यालयक बलुआही प्रांगणमे जगह केर अभाव केँ देखैत टेंट-समियाना लगाकय परीक्षा लेल जा रहल अछि।
परीक्षाक बाबत डीएम जय सिंह, एसपी मीनू कुमारी, एसडीओ मनीष कुमार मीणा संगहि बहुतरास अधिकारी लोकनि अलग-अलग परीक्षा केंद्र पर मुआयना करैत देखल गेलाह। जनतब हो जे जखन अधिकारी लोकनि केर परीक्षाक प्रश्नक उत्तर सार्वजनिक होबएकेँ मादे पूछल गेलनि तs ओ अहि गप केर सीधा अफवाह कहलनि।
राज्य भरिमे दरोगा भर्तीकेँ आय परीक्षा लेल जा रहल अछि। अहि वास्ते समूचा राज्यमे 708 केंद्र बनाओल जेबाक खबैर भेटल अछि। प्रशासनिक अधिकारी लोकनिक अहि परीक्षा पर खास नजैर सेहो छन्हि। बिहार पुलिस अवर सेवा आयोग सेहो अहि परीक्षाक मादे खास सतर्क छथि। उत्तर सार्वजनिक बला अफवाहसँ संबंधित लोक सभपर सेहो नजैर गरउने छथि। परीक्षासँ संबंधित सबतरहक सूचना आ दिशानिर्देश जिलाक समस्त पदाधिकारी लोकनिकेँ पठाओल गेल छन्हि। अफवाह सार्वजनिक केनिहार लोक पर कार्यवाही कएल जायत से अधिकारी लोकनि पूछला पर कहलनि।
अहि परीक्षासँ जुड़ल किछु खास गप अहितरहें अछि।
1. बिहार पुलिस अवर सेवा आयोगकेँ अध्यक्ष सुनीत कुमार बतौलनि जे समूचा राज्यमे कूल 708 केंद्र पर परीक्षा लेल जा रहल अछि जाहिमे 69 टा केन्द्र मात्र पटनामे अछि।
2. पटनामे दू पालीमे परीक्षा लेल जा रहल अछि जाहिमे पहिल पालीमे 40 हजार आ दोसरमे 23 हजार परीक्षार्थी लोकनि अपन किस्मत आजमा रहल छथि। जनतब हो जे पहिल पालीके वास्ते 69 टा केंद्र बनाओल गेल अछि। तीन टा जिलामे भोंट होबाक कारणे ओतहि केर परीक्षार्थी लोकनिक सेंटर बदैल कए पटनामे कएल जेबाक खबैर सेहो भेटल अछि।
3. दरोगाके कुल 1717 पद केर वास्ते 4 लाख 28 हजार 200 छात्र अहि परीक्षामे शामिल भs रहल छथि।
4. दरोगा भर्ती परीक्षाक विशेषज्ञ डॉ. एम रहमान जनौलनि जे परीक्षार्थी लोकनिकेँ पहिने ओहि प्रश्नक उत्तर लिखबाक चाही जाहिकेर उत्तर हुनका लेल हल्लुक लागैत होईन आ छात्र लोकनिकेँ कउनो तरहक अफवाह सभपर ध्यान नहि देबाक चाहियैन्ह।
5. परीक्षामे मोबाइल आ इलेक्ट्रॉनिक उपकरण लके जेबाक लेल सेहो रोक लगायल गेल अछि। जनतब हो जे अहितरहक परीक्षामे छात्र लोकनि ब्ल्यूटूथ एहन उपकरण सभकेर विशेष उपयोग करैत छथि। परीक्षाक लेल पेट्रोलिंग टीम आ एडीएम रैंक केर अधिकारी लोकनि मजिस्ट्रेटक भूमिकामे तैनात कएल जेबाक संगहि परीक्षा केन्द्रसँ सौ गजकेँ दूरी धरि कउनो तरहक दोकान-दौरी खासकय फोटोकॉपी केर नहि खुलल रहबाक सूचना सेहो भेटल अछि।
6. आय रविदिन अर्थात 11 मार्चकेँ भs रहल परीक्षा प्रारंभिक परीक्षा थिक। एकरा बाद मेंस केर परीक्षा होयत आ तकरा बाद चयनित परीक्षार्थी लोकनिक शारिरिक दक्षता परीक्षा लेल जायत संगहि अन्तमे मेडिकल टेस्ट होयत।
7. एहिबेर बिहार पुलिस अवर सेवा आयोग दरोगा केर परीक्षा लs रहल छथि जे पहिने परीक्षा कर्मचारी चयन आयोग केर जिम्मा छलनि।
8. अपर समाहर्ता सभ परीक्षा केन्द्रक केंद्राधीक्षकेँ परीक्षा संचालनक वीडियोग्राफी करबाक आदेश सेहो देने छथि।
9. परीक्षा पैटर्न-प्रीमे ऑब्जेक्टिवक हिसाबसँ सवाल राखल गेल अछि। 2 घंटाक परीक्षामे 200 नम्बरक 100 प्रश्न राखल गेल अछि जाहिमे हरेक गलत उत्तरक लेल 0.2 नम्बर परीक्षार्थी लोकनिकेँ काटि लेल जेतनि।
विशेष जानकारी हेतु अहाँ सभ बिहार सरकारक वेबसाईट http://bpssc.bih.nic.in पर लॉगइन सेहो कए सकैत छी


text: पटना। उद्योग मंत्री विजेन्द्र प्रसाद यादव क अनुसार ‘धान क कटोराÓ शाहाबाद म एक टा पार्क बनत। उद्योग जगत क शब्दावली मे एकरा फूड पार्क कहल जाओत आ धान-चावल पर फोकस होएत। फिलहाल मामला विचाराधीन अछि, मुदा उम्मीद अछि जे एहि संबंध मे शीघ्र कोनो फैसला भ जाएत। संगे इथनाल उत्पादन पर लागल रोक खत्म भ जाएत। केन्द्र स ऐहन संकेत भेटल अछि। चीनी उत्पादक संघ गन्ना कए कीमत 160 टा भुगतान करबाक फैसला लेलक अछि। श्री यादव दिल्ल्ी क प्रगति मैदान मे चलि रहल अंतरराष्ट्रीय व्यापार मेला मे एहि सोच कए सामने रखला। ओ कहला जे राज्य विभाजन क बाद खेती सूबा क समृद्धि कए रास्ता खोलत। उद्योग क स्थापना आ निवेश क चुंबक कृषि क्षेत्र बनत। अगिला 10-15 साल मे माथ पर चस्पां पिछड़ापन क दंश सेहो धुल जाइत। इ हम नहि, आब योजना आयोग सेहो कहि रहल अछि। राज्य क दौरा पर आएल आयोग क उपाध्यक्ष मोंटेक सिंह अहलूवालिया कहला जे सूबा मे काज दिख रहल अछि। उद्योग मंत्री क मुताबिक केन्द्र स इथनाल उत्पादन पर लागल रोक खत्म होबाक संकेत भेटल अछि। बात बनल त रिलायंस, भारत पेट्रोलियम, इंडिया ग्लायकोल जेहन कंपनी राज्य मे इथनाल क उत्पादन शुरू करत। मालूम हुए जे राज्य मे उत्पादित होब वाला गन्ना क गुणवत्ता ठीक अछि। चीनी उत्पादक संघ तय केलक अछि जे ओ प्रदेश मे 160 टका प्रति क्विंटल क दर स गन्ना खरीदत।


text:
महात्मा गांधी शिक्षण संस्थान, लहेरियासराय द्वारा आयोजित एहि संगोष्ठी मे मुख्य अतिथिक रुप मे सम्बोधित करैत आकाशवाणी पुर्णियाँ केँ केंद्राध्यक्ष डॉ. प्रभात नारायण झा कहलनि कि जाधरि जमीन सभक केबाला लिखब आओर प्राथमिक शिक्षा मैथिली मे नहि आरंभ होयत ताधरि संवैधानिक मान्यता केर असली लाभ नहि भेट सकत। मुख्यवक्ता डॉ. अशोक कुमार मेहता कहलनि कि मैथिली क' अधिकार तँ भेट गेल, आब मैथिल क' अप्पन कर्तव्य सभक प्रति सचेष्ट हेबाक आवश्यकता अछि।
एहि अवसर पर मैथिली भाषा क' संविधानक आठवीं अनुसूची मे शामिल करेबा मे महती भूमिका केर निर्वहन करनिहार मैथिलीक प्रख्यात गीतकार व साहित्यकार एवं भारत निर्वाचन आयोगक आइकॉन मणिकांत झा क' पाग चादर व अभिनन्दन पत्र समर्पित करी सम्मानित कायल गेलनि।
पं. विनय कुमार झा द्वारा गाओल गोसाउनिक गीत सँ आरंभ भेल एहि कार्यक्रम मे आगत अतिथि सभक स्वागत करैत महात्मा गाँधी शिक्षण संस्थान केँ निदेशक हीरा कुमार झा कहलनि कि मैथिली क' संवैधानिक दर्जा तँ भेटल मुदा जाधरि मैथिली क' राज काज केर भाषा आओर प्राथमिक शिक्षा मे शामिल नहि कायल जायत ताधरि ऐहिक पूर्ण लाभ समाज क' नहि भेटत। विशिष्ट अतिथि केर रुप मे उपस्थित एम.आर.एम कॉलेज केँ प्रधानाचार्य डॉ. विद्यानाथ झा कहलनि कि सरकारी आओर नीजी शैक्षणिक संस्थान सभमें मैथिली पढ़ायब अनिवार्य होयबाक चाही।
भारतीय संविधान मे मैथिलीक चौदह वर्ष भेलाक उपलक्ष म' चौदह मोमबत्ति ज़रा सभकियो मैथिली अधिकार दिवस केर ख़ुशी मनौलनि। नवीन कुमार झा केर धन्यवाद ज्ञापन सँ संपन्न भेल एहि कार्यक्रम मे प्रवीण कुमार झा, अशोक कुमार चौधरी, मनीष सिन्हा, नीलम झा, दीपक कुमार, रामकुमार झा, प्रकाश चौधरी, बी एन झा, संतोष कुमार, कृष्ण कुमार चौधरी, नवल किशोर झा सहित अनेको लोग उपस्थित छलथि।


text:
२.१.प्रस्तुत विशेषांकक संदर्भमे
विदेह द्वारा 'जीबैत मुदा उपेक्षित' शृखंला केर अंतर्गत अगस्त 2022 केँ विदेह "शरदिन्दु चौधरी" विशेषांक प्रकाशित करबाक सार्वजनिक घोषणा केलक आ प्रस्तुत अछि ई विशेषांक। एहि सूचनाकेँ एहि लिंकपर देखि सकैत छी-घोषणा।
एहि विशेषांकसँ पहिने विदेह 7 टा विशेषांक प्रकाशित कऽ चुकल अछि आ एहिठाम आब हम कहि सकैत छी जे ई एकटा चुनौतीपूर्ण काज छै। अनेक संकट केर सामना करए पड़ैत अछि हमरा लेख एकट्ठा करएमे। मुदा संगहि ईहो हम कहब जे संकटसँ बेसी हमरा लग समर्थन अछि। हँ, ई मानएमे हमरा कोनो दिक्कत नहि जे जतेक लेख केर उम्मेद केने रहैत छी हम ततेक नै आबैए, जतेक लोक लिखबाक लेल गछैत छथि से सभ अंत- अंत धरि आबि चुप्प भऽ जाइत छथि। आ एकर कारणो छै, किनको ई लागै छनि जे आनपर लिखब से हम अपने रचना किए ने लीखि लेब, किनको लग पोथिए नै रहै छनि, कियो विदेहक समावेशी रूपसँ दुखी छथि, तँ किनको मित्रकेँ विदेहसँ दिक्कत छनि तँइ ओ नहि देता। एकरो हम संकटे बुझै छियै जे सभ फेसबुकपर लंबा-लंबा लेख वा कमेंट टाइप कऽ लै छथि सेहो सभ विदेह लेल हाथसँ लिखल पठाबैत छथि। जे सभ कहियो फेसबुकपर टाइप कऽ लीखै छथि तिनकर आलेख हम सभ टाइप करिते छी। खएर पहिने कहलहुँ जे संकटसँ बेसी समर्थन अछि तँइ आइ पहिलसँ लऽ कऽ आठम विशेषांक धरि पहुँचलहुँ हम। 2015 सँ लऽ कऽ 2022 धरि 8 टा विशेषांक प्रकाशित भेल मने बर्खमे एकटा। निश्चिते समर्थन बेसी भेटल हमरा। जखन कि विदेहक ई आठो विशेषांक केर अलावे आनो विषयपर विशेषांक प्रकाशित भेल अछि। एकर अतिरिक्त ईहो बात संतोषदायक अछि जे विदेहक हरेक विशेषांक अभिनंदनग्रंथ हेबासँ बाँचि गेल अछि। मुख्यधारा जकाँ विदेहकेँ अभिनंदनग्रंथ नहि चाही। अभिनंदनग्रंथ अहू दुआरे नै चाही जे ओहिसँ लेखक वा जिनकापर निकालल गेल छनि तिनकामे सुधारक गुंजाइश खत्म भऽ जाइत छै। तँइ विदेहक विशेषांकमे आलोचना-प्रसंशा सभ भेटत।
शरदिन्दु चौधरी मैथिलीक मुख्यधारामे रहितहुँ उपेक्षित छथि आ तकर कारण जनबाक लेल पाठककेँ हुनकर पोथी पढ़ए पड़तिन हुनकर आचरण ओ लेखन केर संबंध देखए पड़तनि। मैथिलीमे किछुए लेखक छथि जिनकर लेखन ओ आचरण एकसमान छनि जाहिमेसँ शरदिन्दुजी एकटा सेहो छथि। एहन नै छै जे शरदिन्दु जीपर लिखल नै गेलै मुदा ओ सभ एकट्ठा नै भऽ सकल छै तँइ ओकर प्रभाव हेड़ा गेल छै। एहि संदर्भमे हम कहि सकै छी जे विदेहक ई प्रस्तुत विशेषांक एहन पहिल प्रयास अछि जाहिमे ई बुझबाक प्रयास कएल अछि जे शरदिन्दु जीक रचना केहन छनि। ई अलग बात जे हम सभ कतेक सफल वा असफल भेलहुँ से पाठक कहता। एहि विशेषांक केर शुरूआत विदेहक आने विशेषांक जकाँ अछि। संगे-संग ई क्रम ने तँ उम्रक वरिष्ठता केर पालन करैए आ ने रचनाक गुणवत्ताक। हँ, एतेक धेआन जरूर राखल गेल छै जे पाठकक रसभंग नहि होइन आ से विश्वास अछि जे रसभंग नै हेतनि।
पाठक जखन एहि विशेषांककेँ पढ़ताह तँ हुनका वर्तनी ओ मानकताक अभाव लगतनि। वर्तनीक गलती जे थिक से सोझे-सोझ हमर सभहक गलती थिक जे हम सभ संशोधन नै कऽ सकलहुँ मुदा ई धेआन रखबाक बात जे विदेह शुरुएसँ हरेक वर्तनी बला लेखककेँ स्वीकार करैत एलैए। तँइ मानकता अभाव स्वाभाविक। एकर बादो बहुत वर्तनीक गलती रहल गेल अछि जे कि हमरे सभहक गलती अछि। मैथिलीमे किछुए एहन पत्रिका अछि जकर वर्तनी एकरंगक रहैत अछि आ ई हुनक खूबी छनि मुदा जखन ओहो सभ कोनो विशेषांक निकालै छथि तखन वर्तनी तँ ठीक रहैत छनि मुदा सामग्री अधिकांशतः बसिये रहैत छनि। ऐतिहासिकताक दृष्टिसँ कोनो पुरान सामग्रीक उपयोग वर्जित नै छै मुदा सोचियौ जे 72-80 पन्नाक कोनो प्रिंट पत्रिका होइत छै ताहिमे लगभग आधा सामग्री साभार रहैत छनि, तेसर भागमे लेखक केर किछु रचना रहैत छनि आ चारिम भागमे किछु नव सामग्री रहैत छनि। मुदा हमरा लोकनि नव सामग्रीपर बेसी जोर दैत छियै। एकर मतलब ई नहि जे वर्तनीमे गलती होइत रहै। हमर कहबाक मतलब ई जे संपादक-संयोजककेँ कोनो ने कोनो स्तरपर समझौता करहे पड़ैत छै से चाहे वर्तनीक हो कि, मुद्राक हो कि विचारधारक हो कि सामग्रीक हो। हमरा लोकनि वर्तनीक स्तरपर समझौता कऽ रहल छी मुदा कारण सहित। प्रिंट पत्रिका एक बेर प्रकाशित भऽ गेलाक बाद दोबारा नै भऽ सकैए (भऽ तँ सकैए मुदा फेर पाइ लागि जेतै) तँइ ओकर वर्तनी यथाशक्ति सही रहैत छै। इंटरनेटपर सुविधा छै जे बीचमे (इंटरनेटसँ प्रिंट हेबाक अवधि) ओकरा सही कऽ सकैत छी मुदा सामग्रिए बसिया रहत तँ सही वर्तनी रहितो नव अध्याय नै खुजि सकत तँइ हमरा लोकनि वर्तनी बला मुद्दापर समझौता केलहुँ। हमरा लोकनि कएलनि, कयलनि ओ केलनि तीनू शुद्ध मानैत छी, एतेक शुद्ध मानैत छी एकै रचनामे तीनू रूप भेटि जाएत। आन शब्दक लेल एहने बूझू।
उम्मेद अछि जे पाठक विदेहक आने विशेषांक जकाँ एकरा पढ़ताह आ पढ़ि एकर नीक-बेजाएपर अपन सुझाव देताह। विदेह अरविन्द ठाकुर विशेषांक केर पोथी रूप "स्वतंत्रचेता" केर नामसँ प्रकाशित भेल उम्मेद जे भविष्यमे शरदिन्दुपर केंद्रित एहि विशेषांक केर पोथी रूप सेहो आएत।
विदेह द्वारा 'जीबैत मुदा उपेक्षित' शृखंलामे प्रकाशित भेल आन विशेषांक सभहक लिस्ट एना अछि (एहिठाम जे अंकक लिस्ट देल गेल अछि ताहि अंकपर क्लिक करबै तँ ओ अंक खुजि जाएत)-
1)
अरविन्द ठाकुर विशेषांक
189
म अंक
1
नवम्बर
2015 (ई
विशेषांक 2020
मे पोथी रूपमे सेहो आएल अछि)
2) जगदीश चन्द्र ठाकुर अनिल विशेषांक 191 म अंक 1 दिसम्बर 2015
3) रामलोचन ठाकुर विशेषांक 319म अंक
4) राजनन्दन लाल दास विशेषांक 333म अंक
5) रवीन्द्र नाथ ठाकुर विशेषांक 15 जून 2022
6) केदारनाथ चौधरी विशेषांक 15 जून 2022 अंक 352
7) प्रेमलता मिश्र 'प्रेम' विशेषांक 1 नवम्बर 2022 अंक 357
अपन मंतव्य editorial.staff.videha@gmail.com पर पठाउ।


text: नालंदा। राजगीर प्रवास क दौरान मुख्यमंत्री नीतीश कुमार अपन अधिकारी कए आवश्यक निर्देश देलथि। ओ घोड़ाकटोरा कए ईको टूरिज्म क रूप मे विकसित करबाक निर्देश देलथि। विश्व शांति स्तूप स घोड़ाकटोरा तक कोनो पक्का निर्माण नहि होएत। सबटा सरकारी विभाग स्वीस कॉटेज मे संचालित हाएत। एकर अतिरिक्त पारा-सेलिंग, पारा ग्लाइडिंग आ स्पोर्टस एडवेंचर कए सेहो विकसित कैल जाएत। मुख्यमंत्री नीतीश कुमार आगू निर्देश देलथि जे एहि स्थल पर रात्रि विश्राम क कोनो प्रावधान नहि हेबाक चाही। एकर अलावा राजगीर-जेठीयन मार्ग पर नालंदा जिला क विपुल गिरि आ व्यवहार गिरि मे सेहो ईको टूरिज्म विकसित करबाक निर्देश देलथि। बाद मे ओ इंटरनेशनल कन्वेंशन सेंटर क सेहो मुआयना केलथि।


text:
— भावेश चौधरी।
नेतृत्व -व्यक्ति के विशेष गुण जे सरलता,स्वामित्व,सुझाव आ सम्मान के मिश्रण होय अछि। अपन योग्यता, सृजनशीलता,पहल शक्ति आ सहानुभूति के व्यक्त करबाक क्षमता के सहायता स संगठन प्रक्रिया में मनोबल के निर्माण करैत लोगक विश्वास, सहयोग आ काज करय के तत्परता प्राप्त करय छथि ।नेतृत्वकर्ता में ई गुण होइत छनि कि हुनकर बात के भरोसा करईत समाज स्वेच्छा पूर्वक बिना कोनो दबाव के हुनका स्वीकार करई छनि ।
नेतृत्व के बिना कोनो सामाजिक/धार्मिक/राजनीतिक/औद्योगिक संचालन संभव नई। बिना नेतृत्व समाज में अराजकता भा जायत। सामाजिक व्यवस्था खतम भा जायत। एकटा सफल नेतृत्वकर्ता के सरल, स्वाभाविक, न्यायप्रिय, कठोर नितिन,निपुण आ ज्ञानी होबाक चाहियन ताकि ओ अपना आप के सबसे अलग साबित क पबैथ। हुनका में हरदम किछु नया सीखय के इच्छा होबक चाहियन,जाहि सा और बेहतर ढंग सा अपना आप के लोगक सामने प्रस्तुत क पबैथ। एकटा सही नेता में असगर ठाड़ होबय के आत्मविश्वास , कठिन निर्णय लेबा के साहस आ दोसर के जरूरत के समझय के काबिलियत होयत छनि। नेतृत्व करबई लेल शैक्षणिक योग्यता स बेसी व्यवहारिक योग्यता महत्वपूर्ण। शिक्षा,सुविधा,अर्थ आदि के अभाव रहितो नेता बनई के कतेको उदाहरण भेट जायत।गामक छोट कार्यक्रम होय या वैश्विक पटल पर कोनो पैग सम्मेलन- ओकर सफलता सही प्रबंधन आ नेतृत्व पर पूरा टिकल रहैत छै।जॉन सी मैक्सवेल के अनुसार एकटा नेता वाह छथि जे सही रास्ता जानइत छैथ, सही रास्ता पर च लैत छैथ आ सबके सही रास्ता देखाबैत छैथ।
आई के युग मे बच्चा सबमें नेतृत्व के गुण देनाय बहुत जरूरी अछि। अहि स हुनक भविष्य उज्ज्वल होबय के पूर्ण संभावना होइत छैन। ओ जेतो जेता,अपन छाप छोड़ता। नेतृत्व के गुण बहुत कम लोग लग होई छनि। लेकिन सही मेहनत आ लगन सा एकरा हासिल कायल जा सकय अई। जय मिथिला, जय मैथिली।।


text:
मुखीलाल चौधरी, बुटवल। अक्टुबर ६, २०१५. मैथिली जिन्दाबाद!!
दिनाड़्क 2072/06/16 गते शनिदिन मैथिल महिला समाजक अध्यक्ष एवं मैथिल समाज नेपाल रुपन्देही, बुटवलक कोषाध्यक्ष श्रीमती रीताकुमारी साहक सभापतित्व में मैथिल महिला समाज तथा मैथिल समाज नेपाल रूपन्देही, बुटवलद्वारा नेपाल अपाड़्ग आश्रम, देबीनगर, बुटवल (उप महानगरपालिका-13) में “मैथिल महिलाक महान ब्रत जीतिया”क पावन अवसर पर अपाड़्ग तथा मैथिल महिलाक लेल आयोजित कएल गेल “ओठगन (दर खुवाउने)” कार्यक्रम। विदित हो जे ओठघन एकटा ऐतिहासिक परंपरा अनुसार कैल जाइत रहल अछि। वर्तमान समय अपन पहिचान केँ आरो दर्हगर स्थापित करबाक लेल एहि पारंपरिक पर्व सबकेँ सामूहिक रूप मे समारोहपूर्वक मनायल जा रहल अछि, जाहि सँ मैथिलजन मे स्वाभिमान आ नव पीढी मे अपन महत्वपूर्ण संस्कृति सँ परिचय भेटैत छन्हि।
दिनाड़्क 2072/06/16 गते शनिदिन रत्न राज्य क्याम्पस, काठमाण्डू में आयोजित नेकपा एमाले रौतहट-काठमाण्डू सम्पर्क मंचक 11 म् (एगारहम्) अधिवेशन में माधवकुमार नेपालवद्वारा एहि मैथिल समाज नेपाल रूपन्देही, बुटवलक सचिव एवं नेकपा एमाले रौतहट-काठमाण्डू सम्पर्क मंचक संस्थापक सदस्य श्री नागेन्द्रराय यादव सम्मानित कएल गेला अछि। मैथिल समाज नेपाल रूपन्देही, बुटवल तथा मैथिल महिला समाजक समस्त पदाधिकारी, कार्यकारी सदस्य तथा सल्लाहकार सभहक तरफ सँ हार्दिक बधाई ज्ञापन कैल गेल अछि ।


text:
नवका- पुरनका लेख सर्च करु...
दरभंगा सेहो सतर्क
नेपाल दिस भ रहल पानि सं उत्तर बिहार के नदी सभ मे जलस्तर बढ़ि गेल अछि. नदी उफान मारि रहल अछि. बागमती मे त बाढ़ि आबिए गेल. दोसर नदी सभ मे सेहो पानि बढ़ल जा रहल अछि. अगर बिहार मे पानि भेल त स्थिति खराब भs सकैत अछि. बिहार मे अखन धरि नीक सं पानि नहि भेल अछि. सरकार बिहार के सूखाग्रस्त राज्य घोषित करय पर विचार करि रहल अछि. एहन मे अगर दू-चारि दिन बाद पानि होएत अछि आओर झमैटि के आबैत अछि त स्थिति विकराल रूप धारण क सकैत अछि.
मुदा अखन त बागमती के संग कोसी... कमला बलान... गंडक सभ मे पानि नेपाल दिस सं आएल पानि सं बढ़ल अछि. पानि बढ़ले जे रहल अछि. हाल एहन भ गेल अछि जे दरभंगा जिला मे सेहो बाढ़ि के खतरा उत्पन्न भs गेल अछि. कुशेश्वरस्थान... घनश्यामपुर... बिरौल... सिंघवाड़ा मे पानि कई ठाम गाम मे घुसि गेल अछि. दरभंगा के पास मब्बी मे सेहो बागमती के दबाव बढ़ि गेल अछि. दरभंगा शहर अखन बाचल अछि. ओना बीच मे पानि भेल अछि. थोड़के पानि सं दरभंगा शहर के हाल बेहाल अछि. सड़क पर चलनाय मुश्किल भ गेल अछि. ठेहुन भर पानि लगि गेल अछि. आओर पानि के निकास नहि भेलाह सं स्थिति भयावह अछि. ओना बागमती आओर कमला बलान नदी पर प्रशासन के पूरा नजर अछि. सरकार... प्रशासन के तरफ सं पूरा सतर्कता बरतल जा रहल अछि. चौबीसों घंटा निगरानी कएल जा रहल अछि. कई ठाम त बाढ़ि के कारण लोक सभ परेशान छथिन्ह. मुदा अखन सभ ध्यान शहर पर रहलाके कारण लोक सभ के नीक सं राहत नहि मिलि पाबि रहल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
शताब्दी के मेगास्टार अमिताभ बच्चन 50 बरख स बेसी स फिल्म इंडस्ट्री में छथि आ एखनो दर्शक के लगातार मनोरंजन क रहल छथि । मेगास्टार एखन धरि 200 स बेसी फिल्म मे काज क चुकल छथि । मुदा की अहां के बुझल अछि जे बेसी सिनेमा में महानायक के नाम विजय रहल अछि ।
अमिताभ के बात करी त सब हुनका बारे में सभ कियो जानय चाहैत अछि । हम हुनका सँ जुड़ल एकटा कथा सुनाबय जा रहल छी । ओना त हुनका सँ जुड़ल सभटा कथा मीडिया मे अबैत रहैत अछि ।अमिताभ स महानायक तक हुनकर यात्रा बड्ड पैघ रहल अछि । बिग बी अपन कैरियर मे बहुत रास शानदार किरदार निभा चुकल छथि । एहने एकटा पात्र अछि जंजीर में हुनकर इंस्पेक्टर विजय खन्ना के । जतअ स महानायक कए अपन असली पहचान भेटल । आ तकरा बाद ओ कहियो पाछू नय तकलाह । बताबी जे जंजीर के बाद ओ 20 स बेसी फिल्म मे विजय के किरदार निभौलनि । एहि नाम हुनका लेल बड्ड भाग्यशाली साबित भेल ।
खैर हुनकर फिल्म के नाम बता रहल छि जाहि मे हुनकर नाम विजय रहल अछि ।
1-जंजीर-इस्ंपेक्टर विजय खन्ना
2-निशब्द-विजय
3-आंखे-विजय सिंह राजपूत
4-एक रिश्ता द बॉंड लव-विजय कपूर
5-अकेला-इसपेक्टर विजय वर्मा
6-अग्निपथ- विजय दीनानाथ चौहान
7-शहंशाह-विजय कुमार श्रीवास्तव
8-आखिरी रास्ता-विजय
9-शक्ति-विजय कुमार
10-शान-विजय कुमार
11-दोस्ताना- विजय वर्मा
12-दो और दो पांच-विजय
13-काला पत्थर-विजय पाल सिंह
14-द ग्रेट गैम्बलर-इंस्पेक्टर -विजय
15-त्रिशूल- विजय कुमार
16-डॉन -विजय
17-हेरा फेरी- विजय
18-रोटी कपड़ा और मकान- विजय
19-गंगा- ठाकुर विजय सिंह
20-रण -हर्षवर्धन मलिक
21-दीवार-विजय वर्मा
22-गंगोत्री -जे भोजपुरी फिल्म गंगा के सीक्वल छल
मीडिया रिपोर्ट पर विश्वास कैल जाए त बॉलीवुड मे एकटा रिवाज अछि, जे कोनो फिल्म स्टार के कोनो नाम सं फिल्म सफल भ जाएत , त अगिला फिल्म मे सेहो हुनकर नाम पुरनका राखल जाएत अछि । एहि कारणे हुनकर बेसी सिनेमा में नाम विजय रहेन ।


text:
सहरसा । चंदा झा आधुनिक मैथिलीक युग प्रवर्तक छलाह, हुनकर साहित्य मैथिली भाषा-साहित्य मे आधुनिक युगक सुत्रपात केने छल । मैथिली भाषा मे पहिल रामायण हिनकरे देन छथि, ओ ऐतिहासिक अन्वेषण-आलोचना कए सेहो साकार रूप प्रदान केने छलाह । उक्त गप रबि दिन बड़गाव स्थित विषहरा उच्च विद्यालय क परिसर मे मैथिली क युग-प्रवर्तक चंदा झाक स्मृतिपर्व समारोह मे पटना स आयल श्री रामानंद झा रमण कहि रहल छलाह ।
स्मृतिपर्व क शुभारंभ ओतुका ग्रामीण क वेद स भेल, तकर बाद आगत अतिथि क स्वागत मिथिला क परंपरा अनुसार पाग आ चादर स कैल गेल । संस्था क अध्यक्ष चन्द्रशेखर झाजी देश विदेश स आयल पाहुन क स्वागत केलाह आ ग्रामवासी क सेहो अभिनंदन करैत कहलाह जे ई संपूर्ण आयोजनक क श्रेय हम अपन ग्रामवासी क दैत छी हिनकर सहयोग क बिना ई संभव नहि अछि । तकर बाद आगत अतिथि दीप प्रज्जवलित कए कार्यक्रम क विधिवत उद्धटान केलाह । उद्धाटन अभिभाषण मे मैथिली क वरिष्ट प्राध्यापक डा. नरेश मोहन झा, ओंकारनाथ झा एवं देवदत्त झा अपन उद्गार राखलथि । तकर बाद विशिष्ट अतिथि क रूप मे आयल विधायक रत्नेश सादा, पुर्व विधायक संजीव झा, इस्ट एंड वेस्ट क निदेशक श्री रजनीश रंजन, विमलकांत झा, खेलन झा, आदि अपन वक्तव्य से कवि कए श्रद्धासुमन अर्पित केलथि । मुख्य अतिथि क रूप मे आयल डा. महेन्द्र, डा कुलानंद झा, विनय कुमार चौधरी, अजित आजाद, डा. के.पी. यादव आदि अपन वक्तव्य राखलथि । उद्धाटन सत्र क समापन क बाद कविश्वर क व्यक्तित्व आ कृतित्व पर केन्द्रित चर्चा भेल। जाहि मे आगत अतिथि अपन उद्गार राखलथि ।
तकर बाद कवि-गोष्टी क आयोजन भेल, जाहि मे अजित आजाद, शैलेन्द्र शैली, नवल, नीरज, स्वाती शाक्भरि, डॉ, महेन्द्र, दीप नारायाण विद्यार्थी आदि मैथिली क कविता पाठ केलथि । सांझ मे मैथिली लोकरंग दिल्ली क तरफ से तिरहुताम नाटक क मंचन भेल । जाहि रंगकर्मी राजीव रंजन बेस प्रशंसनीय अभिनय केलथि । तकर बाद सांस्कृतिक कार्यक्रम क आयोजन भेल जाहि मे सुनील मल्लिक, जूली झा आदि गीत-गायन प्रस्तुत केलथि । आयोजन मे राजेश रंजन, बौआ खां, मुरारी मयंक, रमण झा, मुकेश मानस, भीमशंकर झा, शेखर मंडल, पिन्टु झा, विकास झा, नरेश झा आदि क भागीदारी अनुकरनीण छल ।


text:
विद्यानन्द बेदर्दी, राजविराज, सप्तरी। जुलाई ११, २०१५. मैथिली जिन्दाबाद!!
मिथिलाक सुप्रसिद्ध,चर्चित आ विलक्षण प्रतिभा भेल,लाखो स्रोताके दिल जितिनेहार सप्तरी,भारदह निवासी आवाजक जादुगर गायक: विरेन्द_झा जी संग अपन एलबम “मिथिला एक्सप्रेस”के ‘लुटिले गोरी तु सौँसे सप्तरी’ बोलक गीतक रेकर्डिङ्गके लेल जिनगीक पहिल भेटके बाद आइ दोसर भेट भेल। भेट बड्ड यादगार रहल आ बातचीत ततबे रमणीय। मिथिला-मैथिलीके उत्थान पर बेसी जोड रहल।
हमर सोझामे बैसि बहुतो नब गीत (जे आवऽ बाला अछि) सुनौलक! भित्री मोन बड्डा हर्षित भेल… अखन धरि हिनकर आवाजमे ‘कमाल तोहर ओढनी’, ‘गोर्की बिहारबाली’, ‘बेवफा भगेलौ’, ‘गे मोहनी’, ‘मिथिला एक्सप्रेस’ एलबम लगायत छ दर्जन मैथिली गीत आ ‘सौगात’, ‘झनकार’ एलबम लगायत डेढ सय सँ अधिके नेपाली गीत बजारमे आबि चुकल अछि।
सुनबामे अबैत छल विरेन्द्र जी मैथिली क्षेत्र छोडि देने अछि वा कने कटल-हटल बुझाई छल। मुदा यतार्थ बात ओ बतौलक – “नै ई बात नै अछि…. हम अनुकुल समयक प्रतिक्षामे छी! देखैत रहब, फेर सँ तहलका मचत मिथिलांचलमे।” वाह, एतबे नै हिनकर एकल गायनमे आ एकटा कुशल पात्रमे नब कमेडी, रोमाञ्चक आ चेतनामुलक फिल्म “छौडा उन्निस, छौडी बिस” आबि रहल अछि!
क्षमाप्रार्थी छी जे अपने सबके बीचमे अर्थात् रेडियोमे बजाकऽ आइ धरि साक्षात्कार नै करा सकलौ। कारण: ओ बेस्त छलाह पेशामे, दुर्घटनामे सेहो पडल छलाह, संगे स्वास्थ लाभ कऽ रहल छलाह। हृदय-दिल आ भित्री आत्मा सँ शुभकामना विरेन्द्र जीके.. जय मिथिला,जय मैथिली!
(भेंट प्रस्तोता एकटा रेडियोकर्मी, मैथिली कवि एवं गीतकारक संग एहि वर्ष कालिज मे प्रवेश केलाह अछि। दुनू गोटाक नीक भविष्य लेल शुभकामना – संपादक मंडल, मैथिली जिन्दाबाद)


text:
बिहार कें गोपालगंज जिला मे 263 कराेड़ कें लागत सं बनल पुल कें एप्रोच सड़क 29 दिने मे टुइट गेल अछि। अहि पुल कें उद्घाटन मुख्यमंत्री नीतीश कुमार वीडियो कॉन्फ्रेंसिंग कें माध्यम सं केने छला । कहल जा रहल अछि जे गंडक मे आयल बाइढ़ सं छपरा- सत्तरघाट कें पुल क’ जोड़य वला एप्रोच सड़क लगभग 30 फीट ध्वस्त भ’ गेल अछि। टूटल सड़क सं पकहां, शीतलपुर, उसरी, गम्हारी दियारा सहित अन्य गाम सं बाइढ़क पइन तेजी सं जा रहल अछि। अहिसँ जमीदारी बांध पर सेहो खतरा मंडरा रहल अछि। डीएम अरशद अजीज बतओलनि जे एप्रोच सड़क किछुवे समय पहिने बनाओल गेल छल। बाइढ़ पइन कें दबाव कें कारण एक हिस्सा टुइट गेल अछि। पइन कम होबाक बाद सड़क क’ दुरुस्त कराओल जायत।
सत्तर घाट मुख्य पुल सं करीब एक किलोमीटर पूर्व सड़क कें टुइट गेला सं छपरा, सीवान, गोपालगंज जिला सं मुजफ्फरपुर, पूर्वी चंपारण, सीतामढ़ी, शिवहर, दरभंगाक ओर आबय-जाय वला वाहन कें परिचालन ठप भ’ गेल अछि। स्थानीय ग्रामीण बतओलनि जे लगातार भ’ रहल पइन सं सड़क दलदल भ’ गेल छल। अहि बीच बाइढ़क पाइन सं टुइट गेल अछि। सड़क कें निर्माण करीब छह महीना पूर्व कराओल गेल छल।
स्थानीय विधायक मिथिलेश तिवारी पथ निर्माण मंत्री नन्द किशोर यादव सं मामलाक उच्च स्तरीय जांच करेबाक मांग केने छथि। विधायक बतओलनि जे पथ निर्माण मंत्री जांच केलाक बाद दोषी अधिकारि कें खिलाफ कार्रवाई करबाक आश्वासन देने छथि। पूर्वी चम्पारण कें डीएम शीर्षत कपिल अशोक बतओलनि जे सत्तरघाट पुलक बाद कें एप्रोच पथ गोपालगंज जिलाक तरफ सं टूटल अछि। अधिकारिक टीम मौके पर पहुंच चुकल छथि।


text:
बनगाँव सँ निकलल सरबा सद्भावना रथयात्रा मे गाजा - बाजा संग सैकड़ों मोटरसाइकिल, दर्जनो चारपहिया वाहन पर सवार बाबा केर सरबा सभ जय बाबाजी केर उद्घोष करैत 'संत शिरोमणि परमहंस लक्ष्मीनाथ गोस्वामी' केर जन्मस्थली गाम परसरमा लेल प्रस्थान केलनि। सरबा सद्भावना रथयात्रा बनगाँव, बरियाही बाजार, सहरसा, मत्स्यगंधा, सिहौल संगे कैको गामक भ्रमण करैत 'संत शिरोमणि परमहंस लक्ष्मीनाथ गोस्वामी' केर जन्मस्थली गाम परसरमा पहुंचल।
लक्ष्मीनाथ सेवा मिशन द्वारा आयोजित सरबा सद्भावना रथयात्रा मे सभ धर्म - जाती मे बाबा केर प्रति श्रद्धा देखबाक लेल भेटल। पछिला किछु बरख सँ आयोजित होमै बला सरबा सद्भावना रथयात्रा केर शुभारम्भ पूर्व सदर एसडीओ जहाँगीर आलम झंडा देखा केना रहथिन। एहि बरख बरियाही बाजार मे ऑल इंडिया इस्लााहे अंजुमन सिद्दीकी केर जिला अध्यझ मो.शाह नवाज सिद्दीकी द्वारा बरियाही बाजार मे सद्भभावना रथयात्रा मे शामिल बाबा केर सरबा सभक बीच पेय जल आओर शरबत केर वितरण करैत कोमी एकता केर परिचय देल गेल।
दू दिवसीय 'संत गोस्वामी लक्ष्मीनाथ महोत्सव' सँ बनगाँव सहित आसपास के गामक माहौल भक्तिमय बनल रहल। एहि आयोजन केर संयोजक राहुल कुमार झा कहलनि कि अगिला बरख सँ एहि महोत्सव क' विशेष रूप सँ मनाओल जायत।


text:
कोसीक बाढ़ि सं प्रभावित इलाका मे बोर्ड के परीक्षा देबय वाला विद्यार्थी सं कोनो परीक्षा फीस नहिं लेल जाएत. परीक्षा फॉर्म भरय के लेल... रजिस्ट्रेशन फीस केर नाम पर विद्यार्थी सं मात्र एक रुपया लेल जाएत. बिहार विद्यालय परीक्षा बोर्ड के अनुसार अगिला साल होए वाला दसवीं आओर
बारहवीं के बोर्ड परीक्षा के लेल ई छूट देल गेल अछि.
ओना बारहवीं (इंटर ) के परीक्षा के लेल फॉर्म भराय 850 रुपया... आओर दसवीं (मैट्रिक ) के लेल फॉर्म भराय 650 रुपया लेल जाएत अछि . एहि सं सरकार के करीब दस करोड़ रुपया के नुकसान अछि. मुदा लोक कल्याण के लेल ई सरकार के नीक कदम अछि. बोर्ड ई कदम मुख्यमंत्री नीतीश कुमार जी के आग्रह पर उठयलक अछि. ई छूट कोसीक बाढ़ि सं प्रभावित सिर्फ 6 जिला केर विद्यार्थी के मिलत. ई जिला अछि सहरसा... पूर्णिया... मधेपुरा... सुपौल... अररिया आओर कटिहार. बिहार विद्यालय परीक्षा बोर्ड के एहि कदम सं इलाका के करीब डेढ़ लाख विद्यार्थी के फायदा होएत. मुदा फीस नहिं लागत एकर मतलब फॉर्म नहिं भरनाय नहिं अछि. विद्यार्थी के फॉर्म भरनाय जरूरी अछि आओर एहि फॉर्म के लेल सिर्फ एक रुपया लागत. एहि फॉर्म भरला केर बाद परीक्षा के समय जे एडमिट कार्ड मिलत ओहि सं परीक्षा हॉल मे प्रवेश मिलत. ताहि लेल परीक्षा फॉर्म भरय मे कोनो विलंब नहिं होबाक चाही. फॉर्म भरय के आखिरी दिन अछि 21 नवंबर. विद्यार्थी सभ के चाही जे जल्दी स जल्दी फॉर्म भरि पढ़ाई लिखाई पर जोर शोर सं जुटि जएथिन्ह. ओना टीचर... मास्टरजी सभ के सेहो कहल गेल छनि जे बाढ़ि सं प्रभावित इलाका मे बाढ़ि के कारण जे पढ़ाई के नुकसान भेल अछि ओकर भरपाई एक्स्ट्रा क्लास लs कएल जाए. मुदा एहि के लेल विद्यार्थी सभ के... अभिभावक सभ के सेहो आगां आबय पड़तन्हि जे मास्टर जी क्लास लेबय लेल स्कूल मे आबथिन्ह. हुनका ई देखय पड़तन्हि जे मास्टरजी क्लास मे आबय छथिन्ह कि नहिं. बौआ सभ के भविष्य केर लेल एतेक तs करहे पड़त.


text: पटना | पटना क नवनिर्मित कंकड़बाग स्थित पाटलिपुत्र स्पोर्ट्स कॉम्पलेक्स मे पहिल विश्व महिला कबड्डी प्रतियोगिता प्रारंभ भ गेल। एकर उद्घाटन मुख्यमंत्री नीतीश कुमार केलथि। एहि प्रतियोगिताक संग पटना विश्वस्तरीय प्रतियोगिताक आयोजन करनिहार शहरक सूची मे शामिल भ गेल। इ प्रतियोगिता चार मार्च तक चलत। एहि प्रतियोगिता मे कुल 16टा टीम भाग ल रहल अछि। उद्घाटन कार्यक्रम क दौरान रंगारंग कार्यक्रम पेश कैल गेल। एहि मौका पर भारतीय वायु सेना क महिला पैराट्रपर्स सब हैरतअंगेज प्रदर्शन देखेलथि। एहि कार्यक्रम क सीधा प्रसारण डीडी स्पोर्ट्स पर कैल गेल। राज्य कबड्डी संघ क सचिव कुमार विजय कहला जे भारतीय एमेच्योर कबड्डी महासंघ, एशियाई कबड्डी महासंघ आओर अंतर्राष्ट्रीय कबड्डी महासंघ क तत्वावधान मे आयोजित एहि प्रतियोगिता क सबटा मैच दूधिया रोशनी आओर सिंथेटिक मैट पर खेलल जाएत। विजय कहला जे सबटा टीम कए चार पुल मे बांटल गेल अछि। पूल-ए मे भारत, कोरिया, चीनी ताइपे आ मेक्सिको कए राखल गेल अछि, जखनकि पूल-बी मे थाईलैंड, जापान, तुर्किस्तान आ कनाडा कए सम्मिलित कैल गेल अछि। पूल-सी मे बांग्लादेश, श्रीलंका, मलेशिया आओर इटली क टीम अछि, जखनकि पूल-डी मे ईरान, इंडोनेशिया, नेपाल आओर अमेरिका कए राखल गेल अछि। एकर समापन चार मार्च कए होएत। ओहि दिन पुरस्कार वितरण सेहो कैल जाएत।


text:
स्वाध्याय
– प्रवीण नारायण चौधरी
रामचरितमानस मोती
विश्वामित्रक राजा दशरथ सँ राम-लक्ष्मण केँ माँगब आ ताड़का वध
जे व्यापक, अकल (निरवयव), इच्छारहित, अजन्मा और निर्गुण छथि आ जिनकर न नाम छन्हि न रूप, वैह भगवान भक्त वास्ते नाना प्रकारक अनुपम (अलौकिक) चरित्र करैत छथि। ई सब चरित्र हम गाबिकय (बखान करैत) कहलहुँ अछि। आब आगूक कथा मोन लगाकय सुनू। ज्ञानी महामुनि विश्वामित्रजी वन मे शुभ आश्रम (पवित्र स्थान) जानिकय रहैत छलाह, जतय मुनि जप, यज्ञ और योग करैत छलथि, मुदा मारीच और सुबाहु सँ बहुते डराइत रहथि। यज्ञ देखिते देरी राक्षस दौड़ि पड़ैत छल आर उपद्रव मचबैत छल, जाहि सँ मुनि (बहुत) दुःखी होइत छलथि। गाधि के पुत्र विश्वामित्रजीक मन मे चिन्ता बैसि गेलनि जे ई पापी राक्षस भगवान के मारने बिना नहि मरत। तखन श्रेष्ठ मुनि मन मे विचार कयलनि जे प्रभु पृथ्वीक भार हरबाक लेल अवतार लेलनि अछि। यैह बहाने जाकय हम हुनकर चरणक दर्शन करब आर विनती कय केँ दुनू भाइ केँ लय आनब।
१. अहा! जे ज्ञान, वैराग्य और सब गुणक धाम छथि, ताहि प्रभु केँ हम नयन भरिकय देखब! बहुतो प्रकार सँ मनोरथ करैत जाय मे सेहो देरी नहि लगलनि। सरयूजीक जल मे स्नान कयकेँ ओ राजाक दरबजा पर पहुँचि गेलथि। राजा जखन मुनिक एबाक सूचना सुनलनि, तखन ओ ब्राह्मणक समाज केँ संग लय हुनका सँ भेटय गेलथि आर दण्डवत् प्रणाम कय केँ मुनि केँ सम्मान करैत हुनका अपन आसन पर बैसौलनि दरबार मे। चरण पखारैत बहुत पूजा कयलनि आर कहलनि – हमरा समान धन्य आइ दोसर कियो नहि अछि। फेर अनेकों प्रकार के भोजन करबेलनि, एहि सब स्वागत-सत्कार-सम्मान सँ मुनि हृदय मे बहुत हर्ष प्राप्त कयलनि।
२. पुनः राजा अपन चारू पुत्र केँ मुनिक चरण पकड़ि प्रणाम करबौलनि। श्री रामचन्द्रजी केँ देखिकय मुनि अपन देहक सुधि बिसरि गेलाह। ओ श्री रामजीक मुख केर शोभा देखिते एना मग्न भ’ गेलाह मानू चकोर पूर्ण चन्द्रमा केँ देखिकय लोभा गेल हुए। तखन राजा मन मे हर्षित होइत ई वचन कहलखिन – हे मुनि! एहि तरहक कृपा तँ अपने कहियो नहि कएने रही। आइ कोन कारण सँ अपनेक शुभागमन भेल? कहू, हम ओकरा पूरा करय मे देरी नहि लगायब।
३. मुनि कहलखिन – हे राजन्! राक्षस सभक समूह हमरा बहुत सतबैत अछि तेँ हम अहाँ सँ किछु माँगय आयल छी। छोट भाइ सहित श्री रघुनाथजी केँ हमरा दी। राक्षस सब केँ मारल गेलापर हम सनाथ (सुरक्षित) भ’ जायब। हे राजन्! प्रसन्न मन सँ हिनका लोकनि केँ हमरा सौंपि दिअ, मोह और अज्ञान केँ छोड़ि दिअ। हे स्वामी! एहि सँ अहाँ केँ धर्म आ सुयश केर प्राप्ति होयत आर हिनका सभक परम कल्याण हेतनि।
४. एहि अत्यन्त अप्रिय वाणी केँ सुनिकय राजाक हृदय काँपि उठलनि आर हुनकर मुखक कान्ति सेहो हेरा गेलनि। ओ कहलखिन – हे ब्राह्मण! हम एहि बुढापा मे ई चारि गो बेटा प्राप्त कयलहुँ अछि, अपने विचारिकय बात नहि कहलहुँ। हे मुनि! अहाँ पृथ्वी, गो, धन और खजाना माँगि लिअ, हम आइ बड़ा हर्ष संग अपन सर्वस्व दय देब। देह आर प्राण सँ बेसी प्यारा किछु नहि होइत छैक, हम ओहो एक पल मे दय देब। सब पुत्र हमरा प्राणक समान प्यारा अछि, ओहू मे हे प्रभो! राम केँ तँ कोनो तरहें दैत नहि बनैत अछि। कतय ओ अत्यन्त डरावना आ क्रूर राक्षस और कतय परम किशोर अवस्था के (बिलकुल सुकुमार) हमर सुन्दर पुत्र!
५. प्रेम रस मे सनल राजाक वाणी सुनिकय ज्ञानी मुनि विश्वामित्रजी हृदय मे बड़ा हर्ष मानलनि। तखन वशिष्ठजी राजा केँ बहुतो प्रकार सँ समझेलखिन, जाहि सँ राजाक सन्देह समाप्त भेलनि। राजा तखन बड़ा आदर सँ दुनू पुत्र केँ बजेलनि आर हृदय सँ लगाकय बहुतो प्रकार सँ हुनका शिक्षा देलनि। फेर कहलखिन – हे नाथ! ई दुनू पुत्र हमर प्राण थिक। हे मुनि! आब अहीं हिनकर पिता भेलियनि, दोसर कियो नहि।
६. राजा अनेकों प्रकार सँ आशीर्वाद दयकय पुत्र लोकनि केँ ऋषि के संग कय देलथि। फेर प्रभु माताक महल मे गेलाह आर हुनकर चरण मे सिर नमाकय विदाह भ’ गेलाह। पुरुष मे सिंह रूप दुनू भाइ (राम-लक्ष्मण) मुनिक भय हरबाक लेल प्रसन्न भ’कय चललाह। ओ कृपाक समुद्र, धीर बुद्धि और सम्पूर्ण विश्व केर कारणहु केर कारण छथि। भगवानक लाल नेत्र छन्हि, चौड़ा छाती और विशाल भुजा छन्हि, नील कमल और तमालक वृक्ष जेकाँ श्याम शरीर छन्हि, कमर में पीताम्बर (पहिरने) और सुन्दर तरकस कसल छन्हि। दुनू हाथ मे क्रमशः सुन्दर धनुष आ बाण छन्हि। श्याम और गौर वर्ण के दुनू भाइ परम सुन्दर छथि।
७. विश्वामित्रजी केँ महान निधि प्राप्त भ’ गेलनि। ओ सोचय लगलाह – हम जानि गेलहुँ जे प्रभु ब्रह्मण्यदेव (ब्राह्मणक भक्त) छथि। हमरा लेल भगवान अपन पिता तक केँ छोड़ि देलनि। मार्ग मे जाइते समय मुनि ताड़का केँ देखौलनि। आवाज सुनिते ओ क्रोध करैत दौड़ल। श्री रामजी एक्कहि बाण सँ ओकर प्राण हरि लेलनि आर दीन जानिकय ओकरा निजपद (अपन दिव्य स्वरूप) देलनि। तखन ऋषि विश्वामित्र प्रभु केँ मन मे विद्याक भंडार बुझितो (लीला केँ पूर्ण करबाक वास्ते) एहेन विद्या देलखिन जाहि सँ भूख-प्यास नहि लागय आर शरीर मे अतुलित बल आ तेज केर प्रकाश हमेशा बनल रहय।


text:
मुक्त कमैया परिवारहे इन्डक्सन चुल्हा
पहुरा समाचारदाता
धनगढी, २२ असार । कैलालीके टमान स्थानीय तहके मुक्त कमैया परिवारहे इन्डक्सन चुल्हा वितरण करल बा ।
जिल्लाके कैलारी गाउँपालिका, घोडाघोडी, गौरीगंगा ओ भजनी नगरपालिकाके मुक्त कमैया परिवारहे इन्डक्सन चुलो वितरण करल हो । ओरेक नेपाल ओ युएन वमनसे स्थानीय तहके समन्वयमे ६० मुक्त कमैया परिवारहे इन्डक्सन चुल्हा ओ आवश्यक भाडा वितरण करल हो ।
ओरेक नेपाल कैलालीके जिल्ला संयोजक विनु राना जिल्लाके कैलारी गाउँपालिकाके ३०, घोडाघोडी, गौरीगंगा ओ भजनी नगरपालिकाके १०/१० परिवारहे इन्डक्सन चुल्हा वितरण करल जानकारी डेली । उहाँ इन्डक्सन चुल्हा वितरणमे सहकार्य करल कहटी स्थानीय तहहे धन्यवाद ज्ञापन करल रही ।


text:
प्रताडऩा स तंग प्रवासी उतरल सड़क पर, पांच थाना क्षेत्र मे कफ्र्यू
लुधियाना। लुधियाना शहर क विभिन्न हिस्सा मे पिछला किछु दिन स बिहारी कए निशाना बनाउल जा रहल अछि। बीच बाट पर छिनतई, घर मे चोरी आ बिना कारण झगड़ा आम बात भ गेल छल। शुरू मे सामान्य घटना मानि लोक चुप छल, मुदा बाद मे एकर पाछु सुनियोजित साजिशक पता चलल। जेकर बाद दू हजार स बेसी प्रवासी शुक्रदिन सड़क पर उतरि प्रदर्शन केलथि आ रोज भ रहल घटनाक आरोपी कए गिरफ्तार करबाक मांग केलथि। प्रदर्शनकारी कई ठाम सड़क आ रेल मार्ग कए अवरुद्ध करि देलथि। परिणामस्वरूप पूरा शहर मे तनाव पैदा भ गेल। शहर क प्रभावित हिस्सा मे कफ्र्यू लगा देल गेल अछि। दोसर दिन बिहार क मुख्यमंत्री नीतीश कुमार पंजाबक मुख्यमंत्री स लुधियानाक स्थितिक जानकारी लेलथि अछि। ओ तमसाइल प्रवासी सब स अनुरोध केलथि अछि जे ओ शांति बनेने रहथि। ज्ञात हुए जे लुधियाना मे भारी संख्या मे बिहार आ उत्तर प्रदेश क प्रवासी निवास करैत छथि।
पंजाब क पुलिस महानिदेशक (डीजीपी) पीएस गिल हालांकि सांझखन कहला जे प्रभावित इलाका मे सड़क आ रेल यातायात बहाल भ गेल आ प्रशासन हालात पर नियंत्रण केने अछि।
गिल कहला, ‘हम वरिष्ठ अधिकारी कए घटना स्थल पर पठा देलहुं अछि। हालात पर काबू करबा लेल पड़ोसी जिला स पुलिस मंगाउल गेल अछि। हम केंद्र सरकार स केंद्रीय बल क दूटा टुकड़ी सेहो मंगलहुं अछि।
गिल कहला जे प्रदर्शनकारी पिछला किछु महीना स एकटा बाइकर्स गिरोह स परेशान छथि ओ ओकरा द्वारा मचाउल जा रहल उत्पात क विरोध मे प्रदर्शन करि रहल छथि।
हिंसा क मद्देनजर लुधियाना क पांचटा इलाक – डिविजन-छह आ सात, शिमलापुरी, फोकल प्वाइंट आ साहनेवाल मे कफ्र्यू लगा देल गेल अछि। हिंसा क मद्देनजर लगभग छहटा ट्रेन कए विभिन्न स्टेशन पर रोकि देल गेल छल।
प्रदर्शनकारी कए नियंत्रित करबा लेल पुलिस आंसू गैस क प्रयोग केलक आ हवा मे गोली चलेलक।
पंजाब क अतिरिक्त पुलिस महानिदेशक (कानून एवं व्यवस्था) जेपी बिर्दी कहला जे क्षेत्र मे काफी हिंसा भेल अछि।


text:
३० अगस्त २०१९। मैथिली जिन्दाबाद!!
दहेज मुक्त मिथिला केर कुशेश्वरस्थान इकाई केर अगुवाई मे आइ बाबा कुशेश्वरनाथ मन्दिर प्रांगन मे आयोजित एक सामाजिक बुझारत केर माध्यम सँ दुइ टूटैत जोड़ी केँ एक करायल गेल अछि। पैछला कतेको मास सँ ढांगा ग्राम केर प्रभाष शर्माक सुपुत्री नीतू देवी केँ हुनक पति ग्राम चौकिया (ईटहर) निवासी रामउदगार शर्माक सुपुत्र पंकज शर्मा तथा ससुरारिक लोक द्वारा विभिन्न कारण सँ एकटा बच्चा सहित ओकर नैहर मे छोड़ि देल गेल छल। पत्नी नीतू देवी द्वारा अपन पति एवं ससुरारिवलाक संग सुलह करेबाक लेल देल गेल आवेदनक सुनबाई करैत दहेज मुक्त मिथिलाक दरभंगा संयोजक मनोज शर्मा पहल कयलनि। दहेज मुक्त मिथिला केर पहल पर दुनू पक्ष सँ पहिने अलग-अलग सब मामिला केँ बुझलाक बाद आमने-सामने होयबाक अनुरोध कयल गेल। एहिपर दुनू पक्षक सहमति सँ आइ बाबा कुशेश्वरनाथ मन्दिर केर प्रांगण मे दुनू दिशक अभिभावक आ समाजक गणामान्य सज्जनक सोजाँ समझा-बुझाकय संग रहबाक लेल सहमति पत्र बनायल गेल।
दहेज मुक्त मिथिला केर तरफ सँ मुख्य संयोजक श्री संजय सिंह केर संग श्री घनश्याम चौधरी, श्री राजेश कुमार, श्री कार्तिक कुमार एवं अन्य पदाधिकारी लोकनिक अलावे समाजक गणमान्य श्री भैरव राय, श्री जरून पासमान, श्री राजेश साहु, श्री महेन्द्र राय, श्री ब्रह्मदेव राय व अन्य केर उपस्थिति मे असन्तुष्ट पत्नी व ओकर परिजन तथा असन्तुष्ट पति व ओकर परिजनक संग सब विन्दु पर चर्चा कयकेँ पिछला सारा गलती सँ सीख लैत आगू दुनू पति आ पत्नी केर जीवन केँ बसेबाक लेल किछु बुंदागत निर्णय करैत समझौता पत्र बनाकय दुनू पक्ष केँ एक संग रहबाक लेल राजी कय लेल गेल। बाद मे पति आ पत्नी केँ संग-संग मिलिकय बाबा कुशेश्वरनाथ केर सामने शपथ लेबाक आ आगाँक जीवन खुशमय बितेबाक लेल संकल्प सेहो दियाओल गेल।
विदित हो जे एहिसँ पूर्वहु मे एहि तरहक दहेज आ अन्य कारण सँ कतेको टूटैत परिवार केँ दहेज मुक्त मिथिलाक मुहिम द्वारा जिन्दगी केँ पटरी पर अनबाक कार्य कयल गेल अछि। संयोजक मनोज शर्मा दुनू पक्षक लोक प्रति धन्यवाद ज्ञापन करैत दहेज मुक्त मिथिला केर आह्वान पर सामाजिक पंचायत लेल विशेष तौर पर संजय सिंह जे कि सामाजिक-राजनीतिक कार्यकर्ता एवं एहि अभियानक वरिष्ठ सलाहकार सेहो छथि हुनका प्रति आभार प्रकट कयल गेल। नेपालक विराटनगर सँ अन्तर्राष्ट्रीय संयोजक प्रवीण नारायण चौधरी द्वारा दुनू पक्ष सँ पिछला दिनक सब कटुता केँ एकटा दुर्घटना बुझिकय बिसरि जेबाक आर आगाँक जीवन बाबा कुशेश्वरनाथ केर कृपा सँ सुखी एवं समृद्ध बनेबाक दिशा मे बढेबाक लेल अपील कयल गेल।


text:
कतय गेल अपन पहिचान?
टेंगरा, पोठी, गैंचा, गरै, गोलही, काँटी, बुआरी, भौंरा, भुन्ना, रोहु, कतला, सिल्वर, भाकुर, छही, मारा, इचना, सिंगी, मांगुर, कबै, कोतरी, सुहा, आदि…. नहि जानि कतेको आर तरहक माछक अंबार मिथिलाक तीन मुख्य प्रतीक चिह्न माछ, मखान आ पान मध्य एक केर अनेक रूप थीक। मिथिलाक्षेत्रीय भूगोलक स्वरूप – हिमालय सँ बहैत आबि रहल कतेको पहाड़ी नदीक किछु विशालकाय रूप – जेना कोसी, कमला-बलान, बागमती, गंडक, महानन्दा तऽ कतेको रास छोट-मोट मुदा अपन विशिष्ट पहिचानक संग चारूकात मायाजाल पसारने अछि। माछ, काउछ, सितुआ, डोका, काँकौड़ आ तरह-तरहकेर जलजीवक संग जल-जमाव क्षेत्र मे जल-पौधाक अंबार देखल गेनाय स्वाभाविके छैक। लेकिन ई सबटा धीरे-धीरे विलुप्त भऽ रहलैक अछि। या तऽ बेसम्हार बाढिक असर सँ कहियो-कभार दर्शन होइत छैक एहि जीव सबहक या फेर बान्हे-बान्ह – पेटे-पेटे ई सबटा बहिकय मिलि जाइछ गंगा मे आ गंगा सँ फेर कतय जाइछ तेकर कोनो लाभ मिथिलावासीकेँ नहि होइत छैक।
आब जे माछ लोक पाइ कमेबाक धुन मे पोखैर मे पोसैत अछि, ताहि मे विकेट, पेटफूल्ला, विकासी रोहु, विकासी मांगुर, विकासी कबै आ कतेको तरहक विकासी माछ जेकर बढोत्तरी कम दिन मे वजन बेसी होयबा सँ होइत छैक। कछुआ तऽ विश्व सँ गायब भऽ रहलैक अछि तखन मिथिला सँ सेहो गायब हेतैक तऽ कोनो बड़का बात नहि। मुदा एहि मे दोष केकर मानल जाय – प्रकृति विरुद्ध राज्य-व्यवस्थापनक आ कि मनुष्यक भौतिकवादी मानसिकताक, एहि सब पर आबयवला समय मे शोधक आवश्यकता हेतैक। एक तरफ अवैज्ञानिक बाँध परियोजना सँ नदी सबहक पानिक बिना कोनो लाभ मिथिलाक लोककेँ भेटने पानिक बर्बादी, दोसर दिशि पोखैर-चभच्चा-डोबरा आदिक निरन्तर उड़ाही नहिकय उनटे भरिकय वासडीह बनाकय बेचबाक फैसन, जँ पोखैर बचलो अछि तऽ ओहि मे जहर दय पुरान तरह-तरहकेर मछरीकेँ मारि विकासी माछक पोसनाय… ई सब शोधक विषय होयत जे आखिर विदेहक धरतीक एक सौभाग्य माछक विविधता एना कतय हेरा गेल।
मिथिलाक माछ पर एक रचना:
माछ आ मिथिला
माछ, माछ, माछ! मिथिलाके माछो महान्!
मिथिला महान् – मिथिला महिमा महान्,
माछो महान् – मखान आ पानो महान्,
माछ..माछ..माछ! मिथिलाके माछो महान्!
इचना के झोरमें ललका मेर्चाइ,
मारा के झोरमें सुरसुर मेर्चाइ,
चाहे जलखैय या हो खाना… होऽऽऽ!
छूटबैय सर्दी जहान!
माछ, माछ, माछ…
मिथिलाके माछो महान्!
गैंचाके काँटो बीचहि टा में,
नेनी के काँटो सगरो पसरल,
सदिखन काँटो कऽ के निकालय… होऽऽऽ!
स्वादमें सभटा महान!
माछ, माछ, माछ,
मिथिलाके माछो महान्!
आउ चलू देखी पोखैर में मच्छड़…
आइ निकलतै भून्नो के पच्चड़…
रौह, भाकुर, नेनी कऽ के पूछतैय… होऽऽऽ…
महाजाल फंसतय सभ माछ…
माछ..माछ.. माछ..
मिथिलाके माछो महान्!
बंसीमें देखू पोठी बरसय,
गरचुन्नी आ सरबचबा फंसय,
बड़का बंसीमें आँटाके बोर यौ… होऽऽ
से फंसबैय रौह माछ,
माछ..माछ..माछ…
मिथिलाके माछो महान्!
जतय माछ होइ लोक ततय हुलकल
माछ हाट के रूप रहय लहकल
एम्हर तौलह ओम्हर तौलह … होऽऽऽ
सरिसो रैंची संग जान…
माछ, माछ, माछ,
मिथिलाके माछो महान्!
मिथिलाके पोखैर कादो भोजन
ताहि माछो के सुधरल जीवन
खायवाला सभ पेटहि पाछू … होऽऽऽऽ
काजक बेर उड़य प्राण…
माछ, माछ, माछ…
मिथिलाके माछो महान्!
सुरसुर काका के माछक मुड़ा…
प्रभुजी काका के पेटीके हुड़ा…
सभमिलि बैसल चूसि-चूसि मारैथ होऽऽ
सगरो माछ के मजान…
माछ, माछ, माछ…
मिथिलाके माछो महान्!
प्रयागमें छैक मैथिल पंडा
सभ के अपन-अपन धंधा
पहिचान वास्ते होइछै जे झंडा… होऽऽ
ताहू में छै मिथिला माछ…
माछ, माछ, माछ,
मिथिलाके माछो महान्!
गोलही काँटी छही आ सुहा
सिंघी मांगूर बामी टेंगरा
जानि हेरायल कतय ई मिथिला.. होऽऽ
आन्ध्रा के भेलय तूफान…
माछ, माछ, माछ…
मिथिलाके माछो महान्!
सच्चाई इहो छैक जे पानिक धाराकेँ मोड़ला सँ माछक संग-संग मिथिलाक पानो आ मखानो हेरा गेलैक अछि। एहि सब विन्दु पर शोध करबाक गूढ आवश्यकता छैक। सारा संसार प्रकृति-प्रदत्त देनक संग घर-वापसी चाहि रहल अछि। मिथिलाकेँ सेहो एहि दिशा मे सोचय पड़तैक।
– प्रवीण नारायण चौधरी


text:
पटना। बिहार क दू दर्जन स बेसी शहर क किस्मत चमकत । एहि शहर मे आधारभूत संरचना क विकास क लेल विदेशी मदद भेटबाक बाट साफ भ गेल अछि। नीतीश सरकार कुल 1625 करोड़ क राशि स एहि शहर क आर्थिक उन्नयन क संग संग गरीबी उन्मूलन आ बेहतर नागरिक सुविधा जुटेबा क खाका तैयार केलक अछि। जानकारी भेटल अछि जे एहि शहर क विकास मे ब्रिटिश सरकार क डिपार्टमेंट फार इंटरनेशनल डेवलपमेंट [डीएफआईडी] बिहार सरकारक मदद करत। राज्य सरकार आ डीएफआईडी क बीच जे सहमति बनल अछि ओकर अनुसार 28टा शहर मे छह साल क भीतर डीएफआईडी छह करोड़ पाउंड अर्थात करीब 425 करोड़ टका खर्च करत। एहि अवधि मे राज्य सरकार कए 1200 करोड़ खर्च करबाक अछि, जेकरा सरकार तैयार अछि।
जाहि शहर भेल चुनाव : पटना, खगौल, दानापुर, फुलवारीशरीफ,बिहारशरीफ, बेगूसराय, आरा, छपरा, सिवान, हाजीपुर, मुजफ्फरपुर, दरभंगा, सीतामढ़ी, मोतिहारी, बेतिया, गया, सासाराम, औरंगाबाद, डेहरी, नवादा, बोधगया, भागलपुर, मुंगेर, जमालपुर, पूर्णिया, कटिहार, किशनगंज आ सहरसा।
बिहार मे शहरीकरण क रफ्तार फिलवक्त काफी सुस्त अछि। लंबा समय तक शहरी निकाय कए उपेक्षित रहबा स नागरिक सुविधा मे अपेक्षित सुधार नहि भेल। एहन मे डीएफआईडी क पहल स उम्मीद क नव किरण देखा रहल अछि। प्रथम चरण मे एकरा लेल छह साल लेल योजना बनल अछि।


text:
रामजानकी विवाहपञ्चमी विशेष, मिथिलामे सभा लागल, फेरसँ शिवक धनुष टुटल
सुजीतकुमार झा ।
सोम दिन फेरसँ मिथिलामे सभा लागल । संसारक राजा महराजासभ चारुकातसँ बैसल छलथि । बीचमे शिवक पिनाक धनुष राखल छल । दर्जनो बीर अएला धनुषके हिलाधरि नहि सकलथि । फेर त्रेता युग जकाँ एक युवकके आश्चर्यजनक ढंगसँ आगमन भेल आ धनुष टुटि गेल । सुनएमे नाटक जकाँ लागल हएत मुदा विवापञ्चमी महोत्सवक क्रममे जनकपुरमे त्रेता युगक घटना दोहराओल गेल । धनुष तोडएवला किओ आओर नहि भगवान रामे छलाह । ओहिठाम रहल सीतासँग ओहिना हुनक स्वम्बर भेल घण्टो महिलासभ गीत गएलन्हि ।
जानकी मन्दिरक महन्थ रामतपेश्वर दास वैष्णव कहैत छथि धनुष यज्ञके लऽ कऽ जानकी मन्दिरमे भोरेसँ चहलपहल छल, एकटा आश्चर्यजनक आकर्षण बुझाइत छल ।
ओना त्रेता युग जकाँ अवस्था नहि आयल छल । सभके बुझल छल धनुष टुटबे करतै । त्रेता युगमे जखन धनुषके प्रत्यंचा चढावएके पालो आएल, ओतए उपस्थित किओ गोटे कोनो प्रत्यंचाके तऽ बाते छोडी, धनुषधरि नहि हिला सकलथि । ई स्थिति देखिकऽ राजा जनकके बहुत पश्चाताप भेल रहन्हि । तुलसीदास रामचरित मानसमे जनकक बात एना उल्लेख कएने छथि
अब अनि कोउ माखै भट मानी, वीर विहीन मही मैं जानी ।
तजहु आस निज निज गृह जाहू, लिखा न विधि वैदेही बिबाहू ।।
सुकृतु जाई जौ पुन पहिहरऊँ, कुउँरि कुआरी रहउ का करऊँ ।
जो तनतेऊँ बिनु भट भुविभाई, तौ पनु करि होतेऊँ न हँसाई ।।
खैर जखन सोम दिन जानकी मन्दिरक प्रागंणमे धनुष टुटल चारुकात खुशीके लहरि दौडि गेल छल । धनुष टुटलाक बादक अवस्थाक बर्णनन रामपुरवाली नामसँ परिचित महिला करैत छथि अदभुत दृश्य जे देखलक ओ आनन्दित भऽ गेल ।
धनुष यज्ञ सहित सम्पूर्ण वैवाहिक कार्यक्रम देखवाक लेल रामपुरवाली सीमावर्ती मधुवनीसँ जनकपुर आयल छथि । हुनक गामसँ ५० गोटेक टोली दूदिन पहिने जनकपुर आबि चुकल अछि ।
सात दिवसीय बैवाहिक कार्यक्रम अन्तर्गत नगर दर्शन आ फुलवारी लीला संगहि धनुष यज्ञ सम्पन्न भऽ चुकल अछि । मंगल दिन तिलकोत्सव, बुध दिन मटकोर, बृहस्पति दिन विवाह आ शुक्र दिन रामकलेवा हएत ।
सात दिवसीय बैवाहिक कार्यक्रम अन्तर्गत नगर दर्शन आ फुलवारी लीला संगहि धनुष यज्ञ सम्पन्न भऽ चुकल अछि । मंगल दिन तिलकोत्सव, बुध दिन मटकोर, बृहस्पति दिन विवाह आ शुक्र दिन रामकलेवा हएत । जानकी मन्दिरक महन्थ राम तपेश्वर दास वैष्णव कहैत छथि हम त जनकजीक भूमिकामे छी कोनो प्रकारसँ विवाहमे कमी नहि भऽ जाए ताहिमे लागल रहैत छी ।
महन्थजीक फूर्ति देखए लायक अछि । जानकी मन्दिरमे गीतनाद आ भजनकीर्तन १२ बजे राति धरि चलैत रहैत अछि फेर भोरेसँ शुरु भऽ जाइत अछि । सभमे महन्थक उपस्थिति ।
पिनाक धनुषक चर्चा
शिव पुराणमे भगवान शंकरक ई धनुषके विस्तृत उल्लेख भेटैत अछि । जखन राजा दक्षक यज्ञमें यज्ञक भाग शिवके नही देलाक कारणे भगवान शंकर बहुत क्रोधित भऽ गेल रहथि । ओ सभ देवताके अपन धनुष (पिनाक) सँ नष्ट करबाक ठानि लेने रहथि । एकर टंकारसँ पूरे धरतीक वातावरण भयानक भऽ गेल छल । बहुत मुश्किलसँ हुनक तामस शान्त कएल गेल छल । शान्त भेलाक बाद शिव ओ धनुष देवतासभके दऽ देलन्हि ।
देवतासभ ओ धनुष राजा जनकक पूर्वज देवरतके देने शिव पुराणमे उल्लेख रहल अछि । . राजा जनकक पूर्वजमे निमिक ज्येष्ठ पुत्र देवरत रहथि । शिव धनुष हुनके लग धरोहर स्वरुप सुरक्षित छल । कहल जाइत छैक ई धनुषके भगवान शंकर स्वयं अपन हातसँ बनौने रहथि । किछु धार्मिक पुस्तकमे ब्रह्माक आदेशमे भगवान विश्वकर्माद्वारा ई धनुष वनाओल गेल उल्लेख अछि । पिनाकके विषयमे कहल जाइत छैक सर्पाकार छल जाहिमे सापक सातटा फन छल ।
हुनकर ई विशालकाय धनुषक किओ उठावएके क्षमता नहीं रखैत छल । मुदा भगवान राम एकरा उठा कऽ प्रत्यंचा चढ़ौलन्हि आ एकहि झटकामे तोडि देने रहथि ।


text:
विराटनगर, २१ मार्च २०२१ । मैथिली जिन्दाबाद!!
मैथिली मासिक कवि सम्मेलन सम्पन्न
मैथिली साहित्य अभियान विराटनगर द्वारा कर्ण संजय केर संयोजन सह अध्यक्षता में प्रत्येक मासक प्रथम शनि दिन नियमित रूप सँ होयवला मासिक कवि सम्मेलन केर चैत्र मास के आयोजन आइ हिपमत मीडिया प्रा. लि. के स्टूडियो में भव्यता संग सम्पन्न भेल अछि।
एहि में युवा कवि कैलाश यादव, प्रमोद मंडल, शान्ता कर्ण, वन्दना चौधरी, प्रेम झा, कुमुद मोहन झा, विपिन झा, प्रवीण नारायण चौधरी, शिवनारायण पंडित सिंगल, प्रकाश प्रेमी, कर्ण संजय एवं राना सुधाकर कविता वाचन कयलनि।
एहि अवसर पर अप्पन ब्राह्मण समाज के अध्यक्ष कुमुद मोहन झा द्वारा ऐगला शनि दिन 14 गते सागरमाथा पार्टी पैलेस में होम्य जा रहल होली विशेष आयोजन लेल समस्त कवि लोकनि केँ विशेष तैयारी के संग होली विशेष रचना संग आमंत्रित कयल गेलनि। तहिना मैथिल ब्राह्मण महासभा युवा कार्यसमिति के अध्यक्ष मनोज मिश्र सेहो सब केँ होली के शुभकामना देबाक संग सहयोग लेल सदा तैयार रहबाक वचनबद्धता व्यक्त कयलनि।
हिपमत मीडिया के प्रबंधक निर्देशक वीरेन्द्र साह सेहो शुभकामना संग हिपमत के तरफ सँ हरसम्भव सहयोग करैत मैथिली संचारकर्म केँ बढ़ेबाक शुभकामना देलनि।
समस्त कवि व साहित्यकार लोकनि द्वारा विराटनगर मे नवगठित मैथिल संचारकर्मी संघ पर केन्द्रित छोट चर्चा मे प्रसन्नता व्यक्त करबाक संग बहुत दिन सँ कयल गेल आशा आब विश्वास मे परिणति पेबाक अपेक्षा राखल गेल। वास्तव मे मैथिली भाषा नेपाली, हिन्दी, अंग्रेजी आदि विश्वक कतेको रास चर्चित भाषा सँ पुरान आ समृद्ध रहितो आइ राजकीय पोषणक अभाव आ शिक्षा मे कतहु मैथिली केँ स्थान नहि देबाक कारण उपेक्षित आ पिछड़ल अवस्था मे देखाइत अछि। तेँ मैथिल संचारकर्मी संघक गठन बहुत अनुकूलता बहाल करत से विश्वास राखल गेल अछि। नवगठित पदाधिकारी लोकनिक सम्मान-अभिनन्दनक कार्यक्रम निरन्तर कयल जेबाक विषय पर सब कियो सहमति जतेलनि। आगामी होली शुभकामना आदान-प्रदान सम्बन्धी कार्यक्रम जे अप्पन ब्राह्मण समाज द्वारा कयल जायत ताहि मे सेहो सभक सम्मान केर अपेक्षा राखल गेल अछि। तहिना भाषा व लेखन सम्बन्धी तालिम लेल राना सुधाकर, कर्ण संजय व अन्य दिग्गज साहित्यकार द्वारा संचारकर्मी लोकनिक प्रशिक्षण शिविर सेहो लगायल जेबाक विषय पर चर्चा कयल गेल। जरूरत मे एहि तरहक शिविर लगायल जेबाक बात संयोजक कर्ण संजय कहलनि।


text:
गोपाल प्रसाद रिमाल
गोपालप्रसाद रिमाल (१९७५-२०३०) नेपाली साहित्यमे प्रगतिवादी साहित्यकारक रूपमे चिनावैत अछि । काठमाडौंक लगनटोलमे जन्मल गोपालप्रसाद रिमाल निकै प्रतिभावान् व्यक्तिक रूपमे परिचित अछि । हुनकर "आमाको सपना" कृतिक लेल हुनका २०२० सालक मदन पुरस्कार प्रदान केने छथि । हुनकर वि.सं.२०३० मे त्रिभुवन पुरस्कारसँ सेहो सम्मानित भेल । छन्दमे लेख्ने परम्पराके तोइड गद्यमे कविता लिखलासे उनकर क्रान्तिकारी कविक रूपमे सेहो परिचित अछी । कम लिख ढेर जस कमावै बालामे हुनका एक छी ।
जीवनी[सम्पादन करी]
बाल्यकाल[सम्पादन करी]
रिमालक जन्म वि.सं. १९७४ जेठ १८ गते लगनटोल, काठमाडौंमे भेल छल। उनकर पिताक नाम उमाकान्त रिमाल छी।
शिक्षा[सम्पादन करी]
ओ प्रमाणपत्र तहधरिक अध्ययन केने छल ।
साहित्यिक यात्रा[सम्पादन करी]
रिमालक प्रकाशित रचना वि.सं. १९९२मे शारदामे "प्रति" शीर्षकक कविताके मानैत अछि ।
व्यक्तिगत जीवन[सम्पादन करी]
निधन[सम्पादन करी]
उनकर निधन वि.सं. २०३० कार्तिक ८ गते काठमाडौंमा भेल छल ।
कृतिसभ[सम्पादन करी]
१) मसान (नाटक, वि.सं. २००३)
२) यो प्रेम (नाटक,लेखन २००२, प्रकाशन वि.सं. २०१५)
३) आमाको सपना (कविता सङ्ग्रह २०२०)
उनकर मसान समकालिन साहित्यमे चर्चित नाटक छी। आमाको सपना कवितासंग्रह लगायतक उनक विभिन्न कृतिसभ प्रकाशित अछी। चर्चित नेपाली गीत " रातो रगत र चन्द्र सूर्य जंगी निशान हाम्रो " हिनका लिखने अछि।
पुरस्कार, मान-सम्मान, पदक[सम्पादन करी]
१) वि.सं. २०१९क मदन पुरस्कार "आमाको सपना" का लेल प्राप्त[१]
२) वि.सं. २०३०मे 'त्रिभुवन पुरस्कार' प्राप्त


text:
मधुबनी जिला के राजनगर मे रक्षक एसएसबी के जवान भक्षक बनि रहल अछि. राजनगर इलाका के लोक एसएसबी के आतंक सं त्रस्त अछि. राजनगर के राज कैम्पस मे एसएसबी के 35वीं बटालियन के मुख्यालय बनाएल गेल अछि. सीमा के सुरक्षा के लेल बनाएल गेल एहि फोर्स के जवान सभ सं लोक परेशान छथि.
बात पहिल जनवरी के अछि. राजनगर राज कैम्पस मे हर साल नया साल मनाबय लेल आसपास के 20-25 किलोमीटर के लोक सभ आबय छथिन्ह. एहन होए छै जे जिला मुख्यालय मधुबनी सं सेहो लोक सभ नया साल के पिकनिक मनाबय एतय आबय छथिन्ह. लोक सभ खुशी मनाबय छथिन्ह. परिवार के संग आबि जश्न मनाबय छथिन्ह. मुदा पहिल जनवरी के पिकनिक मनाबय आएल किछ लोक के संग भेल बकझक के बाद एसएसबी के जवान के गुंडागर्दी के कारण पूरा इलाका मे तनाव अछि. जवान सभ एहि ठाम पिकनिक मनाबय आबय वाला लोक सभ के जमि के पीटलक आओर आस-पास के दोकान सभ मे तोड़फोड़... लूटपाट सेहो कएलक. एसएसबी के जवान सभ मर्द त मर्द... महिला सभ के सेहो नहि छोड़लक... महिला... बाल-बच्चा जे सामने मे आएल सभ पर लाठी...आओर हथियार के बट सं पीटलक.
एकरे संग आसपास के बाजार मे रोड साइड मे लागल मोटर साइकिल... कार... घोड़ा-गाड़ी जे मिलल तकरा तोड़-फोड़ि देलक. जखन स्थानीय लोक एकर विरोध कएलखिन्ह तखन कैम्पस सं आओर जवान सभ आबि पूरा इलाका मे उत्पात मचा देलक. लोक सभ के घर सं निकालि के पीटल गेल. एहि ठंड मे लोक सभ के भीतरिया मारि लागल अछि. जतेक जवान छल सभ शराब.. दारू पीने धुत छल... एकदम सं टन्न छल. शराब- दारू के नशा मे महिला सभ के संग अभद्र बर्ताव कएल गेल. गाली-गलौज के भाषा सं बात कएल गेल. घटनाके बाद सं लोक एकदम सं दहशत मे छथिन्ह. रक्षा के भार जकरा कंधा पर छै वैह अगर ऐना करय लागय त फेर ओकरा सं बचय के उपाय कोन.
एसएसबी के जवान के मारि-पीट सं कइटा लोक के भितरका चोट लागल छनि. सैकड़ों दोकान टूटि-फूटि गेल अछि. लाखों रुपया के सामान बर्बाद भs गेल अछि. राज कैम्पस सं लsक रजनगर के गंज.. चट्टी रोड...स्टेशन रोड...गांधी चौक सभतर आतंक मचा देल गेल. कतेक दोकानदार के मारि लागल. एसएसबी जवान के सामने जे आएल पीटा गेल... जे दोकान आएल ओहि मे तोड़-फोड़ भ गेल.
एसएसबी के एहि गुंडागर्दी... आतंक... कोहराम के बाद इलाका मे सन्नाटा छा गेल... गली-मोहल्ला वीरान जका भ गेल... डरे लोक सभ घर मे बंद भ गेलाह. जकरा जिम्हर रास्ता मिललन्हि पड़एलाह. नशा मे घुत...पगलाएल जवान के गेलाह के बाद लोक सभ घर सं निकललाह आओर विरोध मे बाजार बंद रखलकिन्ह... स्टेशन आओर रोड जाम करि देल गेल... जयनगर. दरभंगा रूट पर गाड़ी बंद भ गेल. करीब सात-आठ घंटा तक ट्रेन बंद रहल. गुस्साएल लोक सभ ट्रेन पर पथराव सेहो कएलखिन्ह. डीएम पंकज कुमार सं लsक एसपी मंजू झा के संग पूरा सरकारी अमला राजनगर पहुंचि लोक के समझलखिन्ह. लोक सभ राजनगर परिसर के कमांडैंट प्रताप सिंह चूड़ावत के गिरफ्तारी आओर सस्पैंड करय के संग- संग दोकानदार सभके नुकसान भेल सामान के क्षतिपूर्ति के मांग करय छलखिन्ह. लोक सभ के कहनाय छनि जे आब बहुत भेल राज कैम्पस सं एसएसबी के हटाएल जाए. लोक सभ के विरोध के देखैत एसएसबी के 6 टा जवान के सस्पैंड करि देल गेल अछि. सदर एसडीओ मामला के जांच करताह. इलाका के विधायक रामप्रीत पासवान जीक कहनाय छनि जे ओ एकर शिकायत गृह मंत्रालय सं करथिन्ह आओर एहि ठाम सं एसएसबी के हटाबय के मांग करथिन्ह.
एहन नहि अछि जे ई आई भेल अछि. ई पहिल दिन सं शुरू अछि. हाल एहन अछि जे जहिआ सं एसएसबी के जवान कैम्पस मे आएल अछि महिला सभ कैम्पस के दिस रुख करनाय बंद करि देने छथिन्ह. पहिने लोक आनो दिन घुमय फिरय... कैम्पस स्थित मंदिर मे दर्शन करय चलि जाए छलखिन्ह. मुदा जवान सभ के पहिल दिन सं जारी छोट-मोट गुंडागर्दी के कारण सं लोक ओम्हर जनाए छोड़ि देलक. हाल ई अछि जे लोक इलाका के गुंडा-बदमाश सं ओतेक नहि डरैत अछि जतेक एसएसबी के जवान सं.


text:
जानकीपूजाविधि, (जानकीसहस्रनाम सहित), ले.- पं. श्री शशिनाथ झा
कुलपति, कामेश्वर सिंह दरभंगा संस्कृत विश्वविद्यालय, दरभंगा
गाम- दीप
श्री जानकीक गहि चरण कमल।मन-भ्रमर हमर ई मुदित अमल।। सेवा तनिके पूजा विधान।करइत अछि कए कए तनिक ध्यान।।
जानकीक प्रादुर्भाव मिथिलाक भूमिसँ भेल छल। ताहि लागिसँ एतएक लोककेँ हुनका प्रति विशेष समादर भाव उचिते। खासकए जानकीनवमी दिन अनेक ठाम हिनकर पूजनोत्सव कएल जाइत अछि जे पुरान परम्परा थिक। पन्द्रहम शताब्दीमे म.म. रुद्रधर उपाध्याय वर्षकृत्यमे जानकीपूजाक विधान देने छथि। 1938 ई.मे पं. जीवानन्द ठाकुर ‘जानकीपूजापद्धति’ लिखलनि आ 1939 ई.मे अद्भुत रामायणक जानकी सहस्रनाम छपओलनि। सहस्रनाम त भेटल, मुदा पूजापद्धति नहि भेटि सकल। तेँ हम सरल रीतिसँ अपना भाषामे ‘जानकीपूजाविधि’ बनाए देल। उक्त सहस्रनाम अर्थ सहित सेहो एहिमे दए देल। दोसर तान्त्रिक जानकीसहस्रनाम 1953 ई.क छपल सेहो भेटल जे पं. सिद्धिनाथ त्रिपाठीक द्वारा कानपुरसँ मुद्रित भेल छल। एकरो संशोधित कए प्रस्तुत कए देल अछि।
नरुआर गाममे प्राचीन जानकीभवन अछि जतए जानकीनवमीमे जानकीक मूर्ति बनाए पूजा होइत छल। आब त ओतए दुर्गापूजा होइत अछि आ ओहि सँ कनेक हटि कए जानकीक पूजा होइत अछि। एम्हर मिथिलाक शहर सभमे जानकीपूजाक आयोजन होइत अछि। ताहि ठाम पूजक लोकनिकेँ एहि पोथीसँ उपकार होएतनि।
आशा अछि जे हमर एहि प्रयास सँ मिथिलाक लोक लाभान्वित होएत। एहिमे विधि मैथिलीभाषामे आ मन्त्र यथावत् संस्कृतेमे अछि। दुइ गोट सहस्रनाम स्तोत्रसँ एकर महत्त्व आओरो बढ़ि गेल अछि। इत्यलम्।
पं. श्री शशिनाथ झा, कुलपति, कामेश्वर सिंह दरभंगा संस्कृत विश्वविद्यालय, दरभङ्गा, (दीप- गाम)


text:
मिथिलानी विशेष व्यक्तित्व परिचय
– आभा झा, गाजियाबाद
आइ हम अहि श्रृंखला में जिनकर चर्चा करय जा रहल छी ओ छथि साहित्य सृजन के समर्पित मैथिली लेखिका वीणा ठाकुर।
रचना संसार वृहद अछि। ई बेसी समृद्ध होइत अछि जखन विभिन्न भाषा आर बोली में पठन-पाठन होय। एहने रचना संसार में अपन योगदान देबय वाली लेखिका छथि – वीणा ठाकुर। मैथिली भाषा में गद्य-पद्य के रचना करैत छथि। हिनका साहित्य अकादमी पुरस्कार सँ सेहो सम्मानित कयल गेल अछि। आउ जनकनन्दनी के अंचल सँ आबय वाली वीणा ठाकुर के रचना संसार के दिस दृष्टि डालय छी।
साहित्य सृजन साधना अछि, लेखक अपन अनुभव के ठीक-ठाक पाठक तक पहुँचा दै, तखन सृजन के एक उद्येश्य सफल भ जाइत अछि। लेखिका वीणा ठाकुर सेहो मैथिली आर हिन्दी भाषा में लिखैत छधि। हुनका बचपन सँ पठन-पाठन में रूचि छलनि। ओ छठवीं कक्षा में ही रामचरितमानस पढ़ि लेलनि। एतहि सँ हुनकर साहित्य सृजन के दिस झुकाव बढ़लनि। लगभग 45 वर्ष सँ ओ साहित्य सृजन में संलग्न छथि। हुनकर रचना में ग्रामीण परिवेश आधुनिकता के बीच के द्वंद्व परंपरा साहित्य और संस्कृति के बिंदु देखाइ दैत छलनि।
बिहार के मधुबनी जिला के एक छोट सन गाम में वीणा ठाकुर के जन्म भेलनि। हुनकर प्राथमिक शिक्षा सहरसा में भेलनि। पिता अर्थशास्त्र के प्राध्यापक छलखिन। घरक माहौल अनुशासित छलनि। वीणा कहैत छथि कि – पिताजी के पुस्तक पढ़य के शौक छलनि। जखन ओ कक्षा पांचवी में छलीह तखन उपन्यास पढ़लनि। वीणा ठाकुर के 15 वर्ष के उम्र में विवाह भ गेलनि। विवाहक बाद ओ स्नातकोत्तर आर पीएचडी केलनि। बहुत कम उम्र में ओ लेक्चरर बनि गेली। विवाहक बादो परिवार के सहयोग सँ ओ अनवरत साहित्य सृजन केलनि। वीणा ठाकुर दरभंगा के ललित नारायण मिथिला विश्वविद्यालय के मैथिली विभाग के पूर्व अध्यक्ष सेहो छलीह।
वीणा ठाकुर केँ हुनकर कथा संग्रह ‘परिणीता’ के लेल साहित्य अकादमी पुरस्कार सँ सम्मानित कयल गेलनि। परिणीता, कुल 12 कथा केर संग्रह अछि। वीणा ठाकुर बतबैत छथि कि – “परिणीता में कथा शामिल भेल अछि, ओ सब आम आदमी के जीवन सँ जुड़ल अछि। बुजुर्ग के समस्या सँ प्रवासी भारतीय तक के परेशानी आर हुनकर जीवन के लऽ कऽ कथा रचल गेल अछि।” डाॅ वीणा ठाकुर बिड़ला फाउंडेशन के प्रतिष्ठित सरस्वती सम्मान सेहो प्राप्त कयलीह। साहित्य अकादमी द्वारा गठित मैथिली भाषा समिति के संयोजिका सेहो छलीह। वीणा ठाकुर केर अन्य रचना में उपन्यास भारती, कथा संग्रह आलाप, समीक्षा मैथिली रामकाव्य परंपरा, वाणिनी, मैथिली गीत, हाट-बाजार इत्यादि प्रमुख अछि। एकर अलावा विद्यापति गीत, रचनावली, मैथिली प्रबंधकाव्य उद्धव आर विकास सहित दर्जन भरि पुस्तक व पत्रिका केर संपादन केलनि। वीणा ठाकुर कहैत छथि कि, “हम ग्रामीण क्षेत्र में पलल बढ़ल छी। हमर शिक्षा ओतय भेल। यैह कारण अछि कि हमर लेखन में ग्रामीण परिदृश्य देखाइ दैत अछि।” वर्तमान में ओ मैथिली साहित्य के समग्र इतिहास लेखन में जुटल छथि।


text:
सुपौल : दहेज लोभी दूल्हा आओर हुनक पिता समेत आन बाराती के बंधक बना लेल गेल। घटना राघोपुर थाना क्षेत्र के परसरमा गांव के अछि।
वरमाला के बाद लड़का पक्ष द्वारा दहेज में 81 हजार रुपया के मांग केएल गेल , एही स' नाराज लङकी पक्ष पाहिले त' विवाह स' इन्कार क' देलक , ताहिके बाराति के बंधक बनाक बाराती के आगत - भागत मे लागल खर्च के राशि मांग लागला। एम्हर लड़की के बिबाह राइतमें अलग लड़का स' दहेज मुक्त करवा देल गेल। दहेज मांगा वाला लड़का आओर वर पक्ष एखन तक बंधक बनल छैथ।
दरअसल बीरपुर के हृदयनगर स' राइत बाराती राघोपुर के परसरमा गांव आएल छल। दूल्हा व बाराती के पहुँचैत लड़की पक्ष द्वारा अपन सामर्थ्य के मुताबिक बाराति के स्वागत केएल गेल।
नाश्ता-पानी के बाद वरमाला के रस्म सेहो हिन्दू रीति रिवाज के साथ संपन्न भेल। लेकिन एही के बिबाह पर एकबैग ग्रहण आगि गेल। जखन दूल्हा बिबाह के आन विद्दा स पूर्व दहेज के मांग राखी आओर दहेज नै भेटबा पर बिबाह स मना क देलक।
मामला कानोंकान पसरला के उपरांत कीच लोक द्वारा एही के दबाब के प्रयास केएल गेल। लोक-लाज बचाबा हेतु लड़की पक्ष द्वारा वर पक्ष के समझाब - बुझबा के प्रयास केएल गेल , लेकिन नतीजा विफल रहल।


text:
पारस कुमार झा, बनगाँव। १६ जुलाई २०१९. मैथिली जिन्दाबाद!!
जय बाबाजी। उत्तर भारत के प्रसिद्ध संत परमहंस लक्ष्मीनाथ गोसाईं के प्रसिद्धि अधुनातन काल मे अपेक्षाकृत नहि भय सकल। रामचरित्र गाबि तुलसीदास पूज्य भय गेला, श्री कृष्ण चरित्र गाबि सूरदास अमर भय गेला, निर्गुण गाबि कबीर महान संत भय गेला आ श्रीकृष्ण भक्ति मे लीन मीरा प्रसिद्धि प्राप्त कयलनि। ज्ञातव्य होमय जे रामचरित्र, कृष्णचरित्र, महादेव चरित्र आ निर्गुण के रचयिता आ सनातन धर्म मे मोक्षके सुगम मार्ग के निर्माता परमपूज्य बाबा लक्ष्मीनाथ गोसाईं के प्रसिद्धि मे ग्रहण लागि गेल। आध्यात्मिक एवम् सांस्कृतिक आस्था के महान केन्द्र बाबाजी के सोरै क सोरै कुटी एखनहुँ सनातन धर्म के पताका फहरा रहल मुदा समरस समाज के अमर प्रस्तोता बाबाकेँ प्रिंट मीडिया आ इलेक्ट्रानिक मीडिया मे उचित स्थान नहि भेटल। आब समय बदलि रहल। पूर्वोत्तर भारत के धार्मिक पावर हाउस “महावीर मंदिर प्रकाशन” के प्रसिद्ध पत्रिका “धर्मायण” के आवरण मे बाबाक उपस्थिति दूर तलक अपन ईजोत पसारत संगहि बाबाके आंशिक रूपसँ जीवन दर्शन करायत। एहि यशस्वी काज के लेल महावीर मंदिर प्रकाशन, पटना के विनम्र आभार। वर्त्तमान युग मे बाबाजी के चरित्र-दर्शन आ हुँनक बताओल मार्ग पर अनुगमन मोक्ष प्राप्ति के सोपान हैत। बाबाजी के अहर्निश कृपा अपने एवम् अपनेक समस्त परिजन-पुरजन आ शुभेच्छुगण पर सदिखन बनल रहय। जय बाबाजी।


text:
दिल्ली। फरबरी ३, २०१६. मैथिली जिन्दाबाद!!
मिथिलाक लोक लेल विद्याधनक प्रधानता सर्वविदिते अछि। विद्याक देवी सरस्वती केर आराधना ओनाहू लोक नित्य एहिठाम करैत छथि। तखन तऽ आब माघ पंचमीक खास दिन माँ शारदेक विशेष पूजनोत्सव सेहो नजदीक आबि गेल अछि। दिल्ली स्थित विद्यापति मैथिल युवा मंच – विनोद नगर द्वारा एहि बेर चौदहम वर्ष सरस्वती पूजा महोत्सवक तैयारी जोर-शोर सँ कैल जा रहल अछि।
संस्थाक कार्यकर्ता लोकनि उक्त पूजाक सफल आयोजन हेतु दू मास पूर्वहि स’ तन-मन-धनक संग समर्पित आ देल गेल कार्यभारक निष्पादन सम्पूर्ण निष्ठा स’ करैत आबि रहल छथि। संस्था द्वारा प्रत्येक बर्ख नव-नव प्रयोगक क्रममे एहि बेरुक पूजाक सुअवसर पर सांस्कृतिक संध्या राखल गेल अछि। एहि मे प्रतिभागी छात्र-छात्राकेँ मंच पर उतारबाक नियार कैल गेल अछि। प्रतिभासंपन्न मैथिल जनमानस केर बाल्यावस्था सँ मंचीय प्रस्तुतिक तालिम देबाक सेहो परंपरा आदिकाल सँ रहल अछि। रंगकर्म केँ सेहो विद्याक एकटा स्थापित विधा मानल जाएत रहल अछि। परंपरागत रूप मे मिथिलाक गाम-गाम मे सेहो विशेष अवसर पर गामहि केर लोक द्वारा विभिन्न प्रकारक प्रस्तुति सँ सांस्कृतिक कार्यक्रम काएल जाएत अछि।
ज्ञात हो जे संस्था द्वारा विगत कत्तेको बर्ख स’ स्थानीय (मैथिल ओ अमैथिल दुन्नू) बच्चाक बीच प्रश्नोत्तरी, चित्रकला, नृत्य ओ संगीत प्रतियोगिताक आयोजन कराओल जाएत रहल अछि। एक मास पूर्व स’ छात्र पंजीकरण फॉर्म वितरण कैल जाएछ। एहि बेर करीब एक हज्जार प्रतियोगीक सहभागिता आ हुनक अभिभावकक सहयोग एकर रूपरेखा केँ आरो मजबूती द’ रहला अछि। पूजा दिनक अस्त-व्यस्त समय सारणी केँ धेआन में राखि पूर्व-चयन प्रक्रियाक आयोजन कैल जेबाक जानकारी सेहो मैथिली जिन्दाबाद केँ जानकारी कराओल गेल अछि।
प्राप्त जानकारी अनुसार संस्था द्वारा आयोजित विभिन्न कार्यक्रमक विवरण निम्न अछि।
पहिल दिनक पूर्व चयन दिनांक-२४ जनवरी २०१६ केँ संस्था संचालित शिक्षा केंद्र (वी.एम.वाइ.एम. एकेडमी) पर राखल गेल जकर विवरण एहि प्रकारे अछि:
प्रश्नोत्तरी प्रतियोगिता
चयन समिति : भरत झा, पशुपति नाथ झा,सरोज चौधरी आ संतोष चौधरी
कक्षा : ६ आ ७ (जूनियर समूह)
कुल आवेदित फॉर्म : ११०
कक्षा : ८ आ ९ (सीनियर समूह)
कुल आवेदित फॉर्म : १२०
प्रश्न संख्या : ३०/ प्रत्येक प्रश्नक मान समान
प्रश्न प्रारूप : संख्या १ स’ २५ वैकल्पिक एवं २६ स’ ३० रिक्त स्थान पूर्ति
समय सीमा : अधिकतम ४० मिनट
उपरोक्त प्रतियोगी मे स’ १२ टा जूनियर आर १२ टा सीनियर समूह में स’ चयनित छात्र/छात्राक मौखिक जाँच मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ छ’-छ’ टा प्रतियोगीकें पुरस्कृत कएल जाएत।
दोसर दिनक पूर्व चयन दिनांक-३१ जनवरी २०१६ क’ पूर्वी दिल्ली नगर निगम प्रतिभा बाल/बालिका विद्यालय,मंडावलीक मनोरंजन गृह मे राखल गेल जकर विवरण एहि प्रकारे अछि।
गायन प्रतियोगिता
निर्णायक : दीपक ठाकुर आ राजीव रंजन झा (रॉकस्टार)
कक्षा : ६ आ ७ (जूनियर समूह)
कुल आवेदित फॉर्म : ७५
कक्षा : ८ आ ९ (सीनियर समूह)
कुल आवेदित फॉर्म : ८०
उपरोक्त प्रतियोगी में स’ ३ टा जूनियर आर ३ टा सीनियर समूह में स’ चयनित छात्र/छात्राक अंतिम चयन मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ प्रथम,द्वितीय आ तृतीय स्थानक प्रतियोगीकें पुरस्कृत कएल जाएत।
नृत्य प्रतियोगिता
निर्णायिक : पुष्पा झा आ कोमल सिंह
कक्षा : ६ आ ७ (जूनियर समूह)
कुल आवेदित फॉर्म : १४०
कक्षा : ८ आ ९ (सीनियर समूह)
कुल आवेदित फॉर्म : १२५
उपरोक्त प्रतियोगी में स’ ७ टा जूनियर आर ७ टा सीनियर समूह में स’ चयनित छात्र/छात्राक अंतिम चयन मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ प्रथम, द्वितीय आ तृतीय स्थानक प्रतियोगीकें पुरस्कृत कएल जाएत।
चित्रकला प्रतियोगिता
एहि मे आवेदित कुल छात्र/छात्राक सहभागिता ओ अंतिम निर्णय पूजा पंडाल परिसर मे हएत।
कक्षा : ६ आ ७ (जूनियर समूह)
कुल आवेदित फॉर्म : १६०
कक्षा : ८ आ ९ (सीनियर समूह)
कुल आवेदित फॉर्म : १५५
छायाचित्र नीचा देल गेल लिंक स’ अपन स्वेच्छानुसार ल’ लेल जाउ आ तदनुरूप सम्पादकीय दृष्टिकोण रखैत प्रविष्ट कएल जाउ।
समस्त सहभागी प्रतियोगी सहित आयोजनकर्ता केँ मैथिली जिन्दाबाद केर तरफ सँ सफलताक शुभकामना अछि।


text:
जेनेलिया डिसुजा
जेनेलिया देशमुख (उपनाम डिसुजा; जन्म: सन् १९८७ अगस्त ५)[१][२] भारतीय चलचित्र क्षेत्रक एक अभिनेत्री तथा मोडल छी।
बाल्यकाल[सम्पादन करी]
व्यक्तिगत जीवन[सम्पादन करी]
मुख्य चलचित्रसभ[सम्पादन करी]
प्रसिद्धि[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ "Happy Birthday Genelia!", Planet Bollywood, मूलसँ ३ नवम्बर २०१२-मे सङ्ग्रहित, अन्तिम पहुँच १४ अगस्त २०१३।
- ↑ "Happy Birthday Genelia D'Souza", Patrika Group (5 August 2014), मूलसँ ८ अगस्त २०१४-मे सङ्ग्रहित, अन्तिम पहुँच ५ अगस्त २०१४।
बाह्य जडीसभ[सम्पादन करी]
एहो सभ देखी[सम्पादन करी]
- जेनेलिया डिसुजा सँ सम्बन्धित मिडिया विकिमिडिया कमन्समे सेहो अछि।
- इन्टरनेट चलचित्र भण्डारणमे डिसुजा/ जेनेलिया डिसुजा
- जेनेलिया डिसुजा ट्विटर पर


text:
साभार – प्रेम विदेह ललन, जनकपुर, फेसबुक पोस्ट
मैथिली साहित्यक मूर्धन्य साहित्यकार आचार्य सोमदेवजीक देहावसानक समादसँ मैथिली साहित्यकार सभा – परिवार स्तब्ध अछि। सुविख्यात कवि, उपन्यासकार, कथाकार, नाटककार, समालोचक, सम्पादक सोमदेवजी परसू मङ्गल दिन ( 15 नवम्बर ) नश्वर शरीर छोडि गेलाह। ओ साहित्यमे प्रगतिवादसहित रङ्ग-विरङ्गक वाद प्रयोग करैत रहलाह। ओ सहजतावादक प्रवर्तक सेहो भेलाह। मैथिली भाषाक पहिल सतसई – सोम सतसई ( सात सय दोहाक सङ्ग्रह ), ‘सीतायन’ नाटकसन बहुतो कालजयी कृतिक रचयिताक महाप्रयाणसँ मैथिली साहित्यक अपूरणीय क्षति भेल अछि। सोमदेवजी मैथिली साहित्यक इतिहासमे कालजयी साहित्यकारक रूपमे चीन्हल जएताह, से साहित्यकार सभाक विश्वास अछि। महामना सोमदेवजीके हार्दिक श्रद्धाञ्जली अर्पण करैत मैथिली साहित्यकार सभा हुनक शोकसन्तप्त परिजनप्रति हार्दिक समवेदना प्रकट करैत अछि। कोटि नमन आचार्य सोमदेव!!
– प्रेम विदेह
{ सभापाल }
मैथिली साहित्यकार सभा
जनकपुरधाम


text:
दरभंगा । एहि हवाई सेवा के प्रारम्भ होयबा मे सह से पैघ बाधा छल रन वे क मजबूतीकरण जे आब दूर भ गेल अछि। एहि हेतु एएआई पचास कड़ोर क टेंडर केलक अछि ।काज पूरा करबाक अवधि पाँच मास छैक। ध्यातब्य अछि जे सुरक्षा क दृष्टिकोण से नागरिक उड़ान शुरू करबा से पूर्व रन वे क मजबूती करण क अनुशंसा कएल गेल छल जेकर परिप्रेक्ष्य में एयरपोर्ट आथेरिटी आफ इंडिया क पटना आ दिल्ली क संयुक्त टीम द्वारा एयरपोर्ट क निरीक्षण कयल गेल छल। एहि क्रम मे नव टर्मिनल क हिसाब से रन वे क रिमाडलिंग आ अन्य विषय सब पर विचार.कयल गेल। प्राप्त सूचनानुसार दरभंगा एयर पोर्ट क रन वे के वर्षों से मेंन्टिनेन्स नहि कैल गेल छल जकरा कारणे हवाई सेवा शुरू करबा सँ पूर्व ए ए आई टीम रन वे के ठीक ठाक राख चाहैत छल ।हवाई सेवा प्रारम्भ भेलाक बाद रन वे क री कार्पेटिंग कार्य से उड़ान मजबूती करण दुनू मे बाधा होयतैक आ वेशी समय, अनावश्यक परेशानी होईतैक. एहि समस्या सब पर विचारोपरान्त रन वे क मजबूती करण आ अन्य आवश्यक कार्य पूरा कयला पश्चाते सेवा शुरू करबाक निर्णय लेल गेल. आ एही कारणे जुलाई में सेवा शुरू नहि भ सकल। प्राप्त जानकारी के अनुसार एहि साल क अंत वा नव वर्ष क प्रारम्भ मे १८९ सीटर प्लेन सेवा दरभंगा से दिल्ली, बंगलोर आ.मुम्बई हेतु शुरू होयत।
दोसर दिस सूचना अधिकार क अन्तर्गत फन्त्रेश्वर झा द्वारा माँगल गेल जानकारी के आलोक मे एयर फोर्स ऑथोरिटी से प्राप्त सूचनानुसार अगिला वर्ष से हवाई यात्रा क सपना पूरा होयतन्हि।
ऑथोरिटी के महाप्रबंधक प्रदीप कुमार द्वारा २५ म ई के तिथि में पत्र द्वारा देर गेल जानकारी के अनुसारेँ एहि वर्ष दिसंबर धरि हवाई सेवा क तैयारी पूरा करने लेल जायत जेकर बाद सेवा शुरू कयल जायत।
पत्र क द्वारा प्राप्त सूचना नुसार ठिका देबाक प्रक्रिया पूरा भ गेल अछि। स्पाईस जेट कम्पनी के ई काज भेटलैक अछि। ध्यातब्य अछि जे भारत सरकार के रिजनल कनेक्टिविटी स्कीम के तहत हवाई सेवा लेल दरभंगा सेहो चयनित भेल छल।पहिले बेर के टेंडर में मात्र एक ठिकेदार शामिल भेला के कारणे टेंडर कैंसिल भी गेल छल ।
फोर लाईन सड़क सुविधा क कारणे राजधानी जेबाक लेल पूर्णिया, सहरसा, सुपौल, मधुबनी, सीतामढ़ी समेत आनों जिला कलेक्टर लोकसब लाभान्वित होता।


text:
स्वाध्याय
– प्रवीण नारायण चौधरी
रामचरितमानस मोती
८. वाल्मीकि, वेद, ब्रह्मा, देवता, शिव, पार्वती आदिक वंदना
अध्याय ७म केँ निरन्तरता दैत महाकवि तुलसीदासजी ‘रामायण’ रूपी अद्भुत-उपयोगी ज्ञान आ सम्मत लेल सम्बन्धित विभिन्न स्रष्टा आ सृजनकर्मी लोकनि केँ विशेष प्रणाम करैत किछु विशेष सन्देश दय रहला अछि। जेना रामायण मे खरदुषण रहितो ई खर आ दुषण केर स्वभाव सँ इतर हम मानव लेल कोना ग्राह्य आ अनुकरणीय अछि से सब मोती एहि अध्याय सँ भेटत।
१. हम ओहि वाल्मीकि मुनिक चरण कमल केर वंदना करैत छी जे रामायणक रचना कयलनि अछि, जे खर (राक्षस) सहित रहितो (खर माने कठोरता सँ विपरीत) बड़ा कोमल और सुंदर अछि तथा जे दूषण (राक्षस) सहित रहितो दूषण अर्थात् दोष सँ रहित अछि।
२. हम चरू वेद केर वन्दना करैत छी जे संसार समुद्र केँ पार होयबाक लेल जहाज समान अछि तथा जे श्री रघुनाथजीक निर्मल यश केर वर्णन करैत स्वप्न मे सेहो खेद (थकावट) नहि होबय दैत अछि।
३. हम ब्रह्माजीक चरण रज केर वन्दना करैत छी जे भवसागर बनेलनि अछि, जतय सँ एक दिश संतरूपी अमृत, चन्द्रमा और कामधेनु निकलैत अछि और दोसर दिश दुष्ट मनुष्यरूपी विष और मदिरा उत्पन्न होइत अछि।
४. देवता, ब्राह्मण, पंडित, ग्रह – एहि सभक चरणक वंदना कय केँ हाथ जोड़िकय कहैत छी जे अहाँ प्रसन्न भ’ कय हमर सम्पूर्ण सुन्दर मनोरथ केँ पूरा करू।
५. पुनः हम सरस्वती और देवनदी गंगाजी केर वंदना करैत छी। दुनू पवित्र और मनोहर चरित्र वाली छथि। एक (गंगाजी) स्नान करय आ जल पीबय सँ पाप सभक हरण करैत छथि आर दोसर (सरस्वतीजी) गुण और यश कहय व सुनय सँ अज्ञान केर नाश कय दैत छथि।
६. श्री महेश और पार्वती केँ हम प्रणाम करैत छी जे हमर गुरु और माता-पिता छथि, जे दीनबन्धु और नित्य दान करयवला छथि, जे सीतापति श्री रामचन्द्रजी केर सेवक, स्वामी और सखा छथि तथा हमर सब तरहें कपटरहित (सच्चा) हित करनिहार छथि।
७. जे शिव-पार्वती कलियुग केँ देखिकय जग के हित लेल शाबर मन्त्र समूह केर रचना कयलनि, जाहि मंत्र केर अक्षर बेमेल अछि, जेकर न कोनो ठीक अर्थ होइत छैक आर नहिये जप होइत छैक, तैयो श्री शिवजीक प्रताप सँ जेकर प्रभाव प्रत्यक्ष छैक से उमापति शिवजी हमरा पर प्रसन्न भ’ कय (श्री रामजी केर) एहि कथा केँ आनन्द और मंगल केर मूल (उत्पन्न करयवला) बनओता।
८. एहि तरहें पार्वतीजी और शिवजी दुनू गोटे केँ स्मरण कय केँ आर हुनकहि प्रसाद पाबिकय हम एकदम उत्साहित चित्त सँ श्री रामचरित्र केर वर्णन करैत छी।
९. हमर कविता श्री शिवजीक कृपा सँ एना सुशोभित होयत जेना तारागण सहित चन्द्रमाक संग राति सुशोभित होइत अछि।
१०. जे एहि कथा केँ प्रेम सहित एवं सावधानीक संग समझि-बुझिकय कहत-सुनत, ओ कलियुग केर पाप सँ रहित और सुंदर कल्याण केर भागी बनिकय श्री रामचन्द्रजीक चरणक प्रेमी बनि जायत।
११. यदि हमरापर श्री शिवजी और पार्वतीजी केर स्वप्नहु मे सचमुच प्रसन्नता होइन्ह त हम एहि भाषा कविताक जे प्रभाव कहलहुँ अछि ओ सब सही हुए।


text: पटना। आखिरकार रविदिन गांधी घाट पर जेट स्की आ स्पीड बोट क परिचालन क शुभारंभ पर्यटन मंत्री सुनील कुमार पिंटू केलथि। गंगा क लहर पर जेट स्की क तेजी क आनंद आखिर पटनाक युवक कए भेट गेल। गांधी घाट पर स्पीड बोट क मजा लेनिहारक कतार लागि गेल अछि। की बूढ, की जवान आ की बच्चा, सब परिवार लोक ट्रेम्पोलिन मे बच्चा कए राखि लहर संग मस्ती लेल तैयार देखेलाह। एहि अवसर पर पर्यटन मंत्री सुनील कुमार पिंटू कहला जे प्राइवेट पार्टनरशिप क तहत जल्द एहन सुविधा महेंद्रू घाट आ काली घाट पर सेहो उपलब्ध कराउल जाएत। ओ कहला जे वाटर स्पोर्ट कए बढ़ावा देबा लेल इ सुविधा शुरू कैल गेल अछि। गंगा सर्किट कए विकसित करबाक घोषणा करैत ओ कहला जे गांधी घाट क भांति भद्र घाट आ भागलपुर मे सेहो गंगा आरती क आयोजन होएत। एकर संगहि गंगा क कछैरवाला शहर मे गंगा आरती क आयोजन क शुरुआत कैल जाएत। रोवायल गंगेज वाटर स्पोर्ट क तेजकर झा कहलथि गांधी घाट पर पांच-पांचटा जेट स्की आ स्पीड बोट चलाउल जा रहल अछि। सुरक्षा क विशेष इंतजाम कैल गेल अछि। वाटर स्पोर्ट क संगहि एक बेर फेर फ्लोटिंग रेस्तरां क परिचालन सेहो शुरू भ गेल अछि। गांधी जयंतीक अवसर पर एहि प्रकार स पटनाक लोक कए दूटा सनेस भेटल अछि।


text:
मिथिलानी विशेष व्यक्तित्व परिचय
– शिव कुमार सिंह
ई छथि मैथिली और हिन्दी साहित्य के प्रखर लेखिका और समाजसेवी “दीपिका झा”।
अपन मिथिला में एक सँ एक महान, गुणवती और उच्च व्यक्तित्व के मैथिलानी सब छै, जिनकर गिनती केनाय संभव नय। ताहि में एकटा हिनकर नाम सेहो छन्हि – “दीपिका झा”। जिनकर व्यक्तित्व हमरा बहुत प्रभावित केलक। हिनक रचना, विचार समाज में जनजागृति पैदा करैत अछि। हिनक संघर्षपूर्ण जीवन आजुक नव पीढ़ीक मैथिलानी के लेल प्रेरणादायक अछि।
दीपिका झाक जन्म 30 नवम्बर 1988 ई. में मधुबनी जिलाक पोखरौनी गाम में भेलैन। हिनक पिताजी के नाम स्व. विश्वंभर चौधरी और माताजी के नाम रीता चौधरी अछि। हिनक विवाह बसौली (मधुबनी) में आदित्य झा नामक उच्च स्वभावक व्यक्ति सँ भेलनि। विगत 15 साल सँ पुणे (महाराष्ट्र) में रहि रहल छथि। कियाकी हिनकर पति केर कार्यक्षेत्र ओहि ठाम अछि।
हिनक जीवन बहुत संघर्षपूर्ण रहल। जखन ई लगभग नौ महीना केर छलीह तखन हिनकर बाबूजीक देहांत भऽ गेलनि। परिवार पर एकटा दुःखक पहाड़ खसि पड़लनि। हिनक माताजी बहुत कठिनाई केर सामना करैत हिनका पढ़ौलनि-लिखौलनि। माँ केर एकलौती सन्तान छलीह। पढ़य में बहुत मेधावी छलीह।
हिनकर परिवार केर आर्थिक स्थिति कमजोर होय के कारण समस्या बेसी छल, हिनक बाबूजी केर देहान्तक बाद पूरा भार हिनकर माता जी पर पड़ि गेलैन। आर्थिक स्थिति कमजोर और ताहि पर बेटी विवाह करय केँ रहय छै तऽ स्वाभाविक छैक जे चिन्ता बेसी बढ़ि जाइत छैक। ताहि कारणे हिनकर विवाह मात्र सोलह साल में करा देल गेलनि। पढ़ाई-लिखाई सेहो छुटि गेलनि।
विवाहक बाद हिनकर परिवारिक जिम्मेदारी बेसी भऽ गेल, फेर दू टा संतान भेलाक बाद ओकर पालन-पोषण। लगभग पाँच साल अहि सब में बीत गेल। हिनकर मनोबल टूटि गेल छल, निराश भऽ गेल छेलीह, जे आब हम किछ नय कऽ पायब, हमरा सँ किछु संभव नय भऽ सकैया। लेकिन हिनकर प्रतिभा, मनक अभिलाषा किछु करय लेल अंतरात्मा सँ प्रेरित करैत छलन्हि। अन्ततः दृढ़ आत्मविश्वास और पति केर प्रेरणा व सहयोग सँ फेर सँ पढ़ाई शुरु कयलथि। हिनका साहित्यिक रचना में बहुत बेसी रुचि छलनि, तऽ लेखन केर काज सेहो शुरु कयलथि। समय करोट फेरलक। संकटरूपी अंधकार केँ पाछाँ छोड़ैत संघर्षरूपी प्रकाश केर तरफ आगू आबि गेलीह। आब हिन्दी और मैथिली में हिनकर एक सँ एक रचना अछि। हिनकर लिखल एकटा किताब “आकांक्षा” (हिन्दी काव्य-संग्रह) प्रकाशित भेल अछि। हिनकर उच्च और प्रखर लेखनी सँ प्रभावित भऽ TSP Publication केर द्वारा प्रकाशित साझा काव्य संग्रह “मेरी अल्फाज” में सेहो हिनकर रचना केँ सम्मिलित कयल गेलनि। मैथिली में “भाग्य-विधाता” और “हमरो ह्रदय बसै छथि राम” एहेन महत्वपूर्ण रचना केर संग बहुत रास एक सँ एक रचना सब छन्हि। हिनकर रचना रोचक और प्रेरक होइत अछि। एखन एकटा स्कूल में शिक्षिका केर पद पर कार्यरत सेहो छथि। समाजिक कार्य में रुचि रखैत छथि। मिथिला के एकटा समाज कल्याणकारी अभियान “दहेज मुक्त मिथिला” केर समूह संचालन समिति केर सदस्य सेहो छथि।
हिनका सँ नव पीढ़ीक मैथिलानी सब केँ प्रेरणा लेबाक चाही। एतेक संघर्ष और समस्या केँ झेलैत किछु करय के सोच और जज्बा छलनि ताहि बल पर आय ई एहि मुकाम पर पहुँचि सकल छथि। अगर परिस्थिति सँ समझौता कऽ लेने रहितथि, ई सोचितैथ कि आब हमरा सँ किछ नया नहि भऽ सकैया, हमर समय पार भऽ गेल, आदि… त हिनकर एहेन प्रभावशाली प्रतिभा जागृत नय भऽ पाबैत, बस एकटा कल्पना बनि कऽ रहि जइतय। ई साबित कयलथि जे किछु करय के लेल उम्र और विवाह बाधा नय बनि सकैत अछि, विवाहोपरान्त सेहो सफलता प्राप्त कऽ सकै छी, बस लक्ष्य के प्रति सजगता और दृढ़ता हेबाक चाही।
मिथिलावासी गौरवान्वित अछि जे आहाँ सनक होनहार बेटी केँ माँ जगत जननी सीता के अय पावन धरती पर जन्म भेलनि। शुभकामना अछि, अहिना समाजक कल्याण के लेल काज करैत रहू, और मिथिला-मैथिली के संग देश के नाम रौशन करैत रहू।


text:
इनरुवा, सुनसरी, नेपाल। नवंबर १५, २०१५. मैथिली जिन्दाबाद!!
विद्यार्थी नेता धीरज वर्माक नेतृत्व मे काल्हि सुनसरी जिलाक सदर-मुकाम यानि मुख्यालय इनरुवा मे आयोजित कैल गेल ‘मैथिली सांस्कृतिक संध्या’, जेकर मुख्य अतिथि मधेसी जनाधिकार फोरम लोकतांत्रिक केर छात्र नेता कपलेश्वर यादव मुख्य अतिथि छलाह आर सुनसरी जिलाक एसपी संजीव राज शर्मा उद्घाटनकर्ता।
इनरुवाक महेन्द्र चौक पर आयोजित एहि कार्यक्रम मे अंजू यादव व विरेन्द्र झा सहित नृत्य टोलीक योगदान सँ भव्य सांस्कृतिक संध्या कार्यक्रम संपन्न भेल। एकर प्रायोजन व आयोजन विभिन्न संघ-संगठन मिलिकय केलक।
प्रमुख अतिथि कपलेश्वर यादव द्वारा अपन भाषा व संस्कृति केर संरक्षणार्थ एहि तरहक आयोजन केर महत्व पर प्रकाश देल गेल। ओत्तहि उद्घाटनकर्ता एसपी संजीव राज शर्मा द्वारा संस्कृति व भाषा केर महत्व पर प्रकाश दैत एहि तरहक आयोजन सँ स्वाभिमान व पहिचान केर रक्षाक बात कहल गेल छल।
कार्यक्रमक संचालन मोहनजी यादव द्वारा भेल छल। ओत्तहि स्थानीय नेतृत्वकर्ता व समाजसेवी पारस यादव केर संग पूर्व सांसद उडांवजी आर मैथिली भाषा व मिथिला संस्कृति अभियानी प्रवीण नारायण चौधरी लगायत अनेको गणमान्य लोकनि अपन शुभकामना संदेश मे मातृभाषा व मातृसंस्कृतिक महत्व पर गाम-गाम मे आयोजन पर बल देल गेल छल।
एहि कार्यक्रमक संयोजक धीरज वर्मा द्वारा समस्त अतिथि व उपस्थित अपार जनसमूह केर स्वागत कैल गेल छल। शुरुआत मे मिथिलाक सुप्रसिद्ध गायक विरेन्द्र झा द्वारा भैरवि गीत केर गायन व अन्त ‘हामी सबै नेपाली एक हौं’ केर गीत प्रस्तुति कैल गेल छल। बीच मे अनेकानेक मैथिली लोकगीत व लोकनृत्य परोसल गेल छल। मिथिलाक उभरैत कलाकार व गायिका अंजू यादव केर डोमकच्छ, झिझिया सहित अनेकों लोकगीत केर आनन्द आर विरेन्द्र झा केर अपन रचनाक संग मिथिला लोकगीतक विभिन्न व्यंजन परोसल गेल छल। उपस्थित जनसमूह अपन मातृभाषा मे एतेक रमणगर कार्यक्रम संभव अछि से बात जेना पहिले बेर देखिकय मंत्रमुग्ध छलाह। सबहक मुह पर एक्कहि टा बात छल “मैथिली जिन्दाबाद”।
आगामी समय मे एहने कार्यक्रम बेर-बेर राखल जाय आर अपन भाषा व संस्कृति प्रति सब कियो जाग्रत अवस्था मे रही – यैह संदेशक संग ई कार्यक्रम संपन्न कैल गेल छल।